text:
Føroyingar og europearar raktir av ókendari sjúku
312 milliónir europearar raktir av ókendari sjúku Talan er um ókendu sjúkuna elektro-ovurviðkvæmi, har rakti persónurin fær ávís sjúkueyðkenni av at uppihalda sær í øki við tráðleysum internetið (Wi-Fi) ella av at tosa í fartelefon. Sjúkueyðkennini eru m.a. høvuðpína, óregluligur hjartasláttur og húðútslett. Tølini eru grundað á spurnarkanningar úr fleiri europeiskum londum. 3% hava álvarslig sjúkueyðkenni og mugu taka serlig atlit í gerandisdegnum, fyri at sleppa undan at verða sjúk. Hini, sum hava mild sjúkueykenni, telja upp í 35 % av fólkatalinum. Sjúkueyðkennini her eru t.d. pína í...Les Meira
Sverri Steinhólm, sjúkrahúsprestur: »Eg fái ilt í høvdið, tá eg tosi í fartelefon!«
– Eg fái ilt í høvdið um eg haldi fartelefonina inn at høvdinum, sigur Sverri Steinhólm í videosamrøðu við Erbylgjufelagið. Hann hevur brúkt fartelefonina nógv seinastu 18 árini í sínum starvi sum sjúkrahúsprestur á Landssjúkrahúsinum. – Í dag brúki eg altíð ein tráð ímillum meg og fartelefonina, greiðir Sverri Steinhólm frá í samrøðuni. Tað eru ongi tøl fyri hvussu nógvir føroyingar eru ovurviðkvæmir yvirfyri elektromagnetiskum bylgjum, herundir strálingini frá fartelefonum og tráðleysum internetið, men svensk tøl siga, at minst 3,2% ella 300.000 svenskarar eru...Les Meira
Gro Harlem Brundtland: »Sleppi mær undan at tosa í fartelefon«
Fyri fyrstu ferð í nærum 11 ár hevur fyrrv. norski forsætisráðharrin, Gro Harlem Brundtland, úttala seg um sítt nógv umtalaða fartelefonbrúk. Úttalilsi frá Gro til norsku ávísina Aftenposten 28. juni 2013, kemur eftir, at norski heilsumálaráðharrin, Jonas Gahr Støre sunnudagin segði til Aftonbladet, at Brundtland aftur er byrjað at brúka fartelefon, tí hann og Brundtland samskifta við hvønn annan við smartfon. Tíðindini undraðu nógv, tí tað er ikki vanligt, at fólk, ið fyrst útvikla sokallað »elektro-ovurviðkvæmi« sleppa heilt av við sjúkueyðkennini – sum í Brundtlands’a føri er...Les Meira
Høvuðpína og svimbul í Stranda skúla
Grein í Vikuskiftis-Sosialinum 7.12.12 og Dimmalætting 13.12.12. Hvat gera foreldur og skúlaleiðsla, tá næmingar fáa høvuðpínu, svimbul, pínu fyri bringuna, verri sodning og møði, meðan teir uppihalda sær á nýmótans og tráðleysa Stranda skúla? Stranda skúli fer í næstum at geva øllum næmingum í skúlanum ein iPad (teldil) og útbyggja tráðleysa netið á skúlanum. Hetta metir Erbylgjufelagið er ein heilsuskaðilig íløga. Skúlaleiðslan grundar sína avgerð við, at framtíðin er digital og at í øðrum londum fáa serliga næmingar, ið hava tungt við at læra, gagn av einum iPad. Við hesum skilst, at...Les Meira
Danskur granskari sjúk av geisling
Vibeke Frøkjær Jensen, seniorgranskari á Danmarks Tekniske Universitet greiddi alment frá á DR 1, hóskvøldið 8. marts 2012, hvussu hon er vorðin sjúk av geisling frá mobiltelefonum og øðrum tólum, ið geisla við erbylgjum. Í DR1 ‘Aftenshowet’ greiddi hon frá, at hon hevði himprast við at stíga alment fram við hesum, tí el-ovurviðkvæmi er eitt tabu í Danmark. Vibeke fekk migrenulíknandi høvuðpínu, hjartaórógv, kvalma og ilt í búkin av geislingini. Hon fann sjálv útav, hvør grundin til trupulleikarnar vóru, við at leita á internetinum. Sundhedsstyrelsen sigur í svari til...Les Meira


c: text/html

text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Nær brendi barnaheimið í Vestmanna
Mars 31 , 2007Hvør doyði og hvussu gomul vóru tey
Máling av bygningum hjá VK.
Mars 30 , 2007Verður nakar bygningur hjá VK boðin alment út, til at mála í
summar ( Christiansborg, Samýli, ítróttarhøllin vm )
heilsan Steingrím.
Høllin
Mars 27 , 2007Tað rann mær kalt niður eftur rygginum tá eg í morgun læs her hvussu ein ónevndur persónur í ikki torur at seta sítt kristna navn unndur spurningarnar tit umsjónarmennirnar í høllini ,at hann soleiðis við tykkara hjálp kann dálka teir alment út og kanska tann leiðandi umsjónarmannin tí vit vita øll í Vestmanna hvat hann dugur til, slíkir hanga ikki á hvørji grein. Fari heldur betri við tykkara arbeiðsfólki ella ríma tey, tað hevði verði spell. Takk fyri upptøkun K.
Høllin.
Mars 26 , 2007Eg má geva geva hesum persóni rætt í einum parti, av tí hann heldur um, við líkahald av høllini.
Eitt er heilt vist at ljósi í høllini hevður aldrin áður verið so vánaligt sum tad er júst nú, tað er heilt sikkurt at tað lýsur ikki meir enn max 70% við fullum belysningi.Eg kann minnast, at áðren Finnbogi og Oskar góvust, tá stó fleiri ferð um ári, ein stigavognur í horninum av bananum, í teir brúktu gjøgnum vikuna at skifta ljósrør og annað við í amaturunum, tá so tað nærkaðist vikend og dystir skuldu verða ja so var hann vekk og arbeiði var gjørt, og eg kann heldur ikki minnast at hann ávirkaði næka serligt undur dagligu gongdin í høllini. Havið hoyrt okkurt um at tit ikki fáa deilir til amaturini? Men um tað er so, so má eg kalla tad vrøvl,tað er heldur dovinskapur, ein og hvør í veit eitt sindur um el sær at anna hvørt rør ella glimtendrari er farin, og tað kann skaffast, skift tað so lýsa nógv rør aftur, og har í okkurt ikki kann skaffast ja so má skiftast út við okkurt annað merki, ella nýtt amatur. Haldi at tað er ein veldigur missur at Finbogi ikki er har meir. Kanska teir grønu fingranir fingu tað at lýsa betur enn teir útlærdu el fingranir.
Campingplássi inni á fjør
Mars 25 , 2007Hvussu gongur við at gera campingplássið, verður byrja í summar.
høllin
Mars 24 , 2007Vit eru sera nógv sum harmast alt meir og meir at síggja okkara einaferð so snotuligu og vælhildnu ítróttarhøll forfarast. Skiftirúmini síggja herrens út, wc inni í skúlanum og umhvørvið rundan um høllina og skúlan simpulthen fara í hundarnar.
Tað kann ikki vera rætt at 3 húsavørðar ganga har hvønn dag og einki gera við hettar, alt ov vánaligt!!!
Hettar eru ikki uppgávur sum kostað. Nakrar loftplátir, skrúðir í benkrirnar osv...
Halló, soleiðis sá tað ikki út tá Oskar og Finnbogi vóru einsamallir...
Vónið at fáa eitt grunda svar. Takk fyri hesu spurnarsíðu
Kjak um desentralisering
Mars 23 , 2007Tað hevur undrað meg, at kommunurnar í okkara øki, ongantíð taka lut í almenna kjakinum, tá ið desentralisering av almennum arbeiðsplássum, hevur verið á skránni.
Onkur heldur kanska, at hetta ikki er ein partur av kommunala politikkinum. Mín sannføring er, at spurningurin um almenn arbeiðspláss, er ein av teim mest týdningarmiklu, fyri eina kommunu sum okkara.
Tað verður mangan sagt, at tað er uppgávan hjá teimum, ið umboða okkum á løgtingi, at reka landspolitikk, og ikki lokalpolitikk.
Har eri eg partvís samdur. Sjálvsagt eiga bý- og bygdarráð at reka kommunupolitikk, og løgtingsumboð at reka landspolitikk.
Støðan er bert tann, at hetta verður ikki gjørt.
Hetta sæst best, nú ógvuliga sterkar kreftir í politisku skipanini, eru farnar í herferð ímóti Suðursterymoy. Tíbetur skrivaðu løgtingsumboðini hjá okkum ikki undir áheitanina til løgmann, har biðið varð um, at fara í holt við fyrireikingina av desentralisering av almennum stovnum sum skjótast.
Hinvegin má eisini ásannast, at okkara umboð ikki hava klovið í tvey, í hesum orðaskifti.
Eingin politikkari úr økkara øki, hvørki lands- ella kommunalpolitikkari hevur luttikið alment í kjakinum. Hinvegin hava politikkarar úr øðrum økjum, ikki hildið seg aftur. Teir úr Klaksvík, Suðuroynni og avísir úr Eysturoynni, hava verið serliga ágrýtnir.
Umboð úr okkara øki hava verið kvirr. Eg skilji tað als ikki.
Við slíkum støðuloysi, menna vit ikki okkara øki. Ella hvussu ?
Um vit vilja tað ella ikki, so eru vit í útjaðaranum av miðstaðarøkinum. Tað ber í sær, at ágangur ímóti miðstaðarøkinum, er ágangur ímóti okkum.
Eg haldi, at okkara fólkavaldu, bæði løgtings- og kommunuumboð eiga at fara útum bøgarðarnar við boðskapinum um, at vit góðtaka ikki gongdina sum nú er.
Tað kann ikki vera rætt, at inntøkur frá almennum størvum, onga ávirkan hava á inntøkugrundarlagið í okkara kommunu.
Nú gjørdist hetta ein longri lestur, men eg eri sannførdur um, at um vit ikki taka annað skinn um bak, verða inntøkumøguleikar okkara fluttir til heilt aðrar partar av landinum.
Eg fari at enda við at spyrja, hvussu stórur partur av lønarinntøkunum hjá kommununi, stava frá almennum lønum.
J.S
Fisking á vatni.
Mars 21 , 2007Nú lígur aftur móti summri,og tankanir ferðast nøkur ár aftur, tá man kundi fiska síl á okkara stóru vøkru vótnum oman fyri bygdina, og njóta tad frísku luftina, meðan man fiskaði.
Kunnu tit í komununi siga mær og rættiliga nógvum vestmenningum, um tað verður loyvi aftur at fiska? og nær?. Fyri eini tí síðan hoyrdi eg at tað blívur bannað í 2008 at ala á teimum vøtnum, sum uppruna altíð hava verið vøtn er tad so?. Annars er tað yvur høgur nøkur lóg gjørd, at tad ikki skal verða fiska á okkara vøtnum?. Kunnu tit kanna hettar fyri rættiliga nógvar vestmenningar, soleiðis at ikki bert tveir her í bygdini kunnu njóta OKKARA vøtn.
Enn einaferð kloakkirnar á Niðara Vegi
Mars 20 , 2007Nær ætlar Vestmanna Kommuna at taka stig til at finna eina loysn á kloakkunum á Niðara Vegi??????
Og ikki koma við tvassi og tvætli, sum svar.
Tí í dag er prógvað, at tað onki hevur við flóð ella fjøru at gera. Nei, í dag stóð kjallarin fullur í kloakkvatni, tí at V K ikki hevur gjørt arbeiðið uppá kloakkskipanina liðugt. So enn eina ferð, nær kunnu vit á Niðara Vegi vænta okkum eina loysn, ið tænir okkum.
Arvid Petersen
Seyður í havanum.
Mars 19 , 2007so tað vil siga at um hundurin ger nakran skaða inni á okkara privata inni hegnaða gari á seyð so hanga vit uppá tað, og hundurin kann vera skotin?
annars takk fyri eitt sera gott svar.
salt á veginar?
Mars 18 , 2007hey
eg undrist hví tit koyra salt á veginar tá ið kavi er. Tað ger tað als ikki lættari at koyra. Fólk til gongu fáa karm um beini av skræpuni og av bilunum, sum sprutta á tey. Hví halda tit tykkum ikki til, bara at grava kavan burtur. Tit spara pening, bilar spola ikki líka nógv, og fólk kunnu njóta at ganga í kava. Dugi als ikki at síggja nakran fyri mun í at grava og eg eri yvurbevíst um, at tað fræðasta er, at lata vera við at salta veginar í bygdini!! tað er eisini forbiði troyttanda!
web camera
Mars 16 , 2007also, hevði tað ik rigga at flutt cameraåi hja tykkum yvir i hin lyktapela so at man sá niðan i bygdina?
Vevmátingar
Mars 12 , 2007Hví er heimasíðan hjá Vestmanna Kommunu ikki við á vevmátingarlistanum?
Annars takk fri eina góða heimasíðu
Kloakkin á Niðaravegi
Mars 10 , 2007Eg síggi, at onkur spurningur er viðvíkjandi kloakkviðurskiftunum á Niðaravegi. Haldi meg ikki síggja nakað ítøkiligt svar.
Ramur kloakkroykur kennist, líka frá Missiónshúinum og inn til verkstaðið hjá Rógva.
Hjá okkum, ið búgva nærindis, er hetta ein trupulleiki, ið er serliga ringur, tá ið lágætt er.
Undirritaði hevur borið hetta uppá mál fleiri ferðir. Tó ikki skrivliga.
Tað er eingin ivi um, at kloakkin verður ávirkað av veðri og uppgangi. Tí er helst brek á henni.
Vinarliga
J.Simonsen
bygdarhúsið
Mars 08 , 2007Hvussu stórt varð tilboðið hjá teimum sum ikki fyngu arbeiði
at umvæla bygdarhúsið. og hvørjir vóru hesir.
Annars eina stóra tøkk fyri opinleika í nevnda máli.
heilsan Steingrím.
Brandstøðin
Mars 07 , 2007Hvussu nógv kostar tað, at gerða byggiklárt til tað nýggju brandstøðina?
Hvussu nógv, kemur brandstøðin at kosta samanlagt?
Pláss fyri gomlum bilum
Mars 06 , 2007Eg havi ein gamlan bil, sum eg kundi hugsa mær at sett frá mær til seinri. Kann eg seta hann við síðuna av Brandstøðini, har ein amerikanarbilur nú er komin at standa ? - og hvat kostar tað ?
Hækkanin av barnagarðsgjaldið
Mars 05 , 2007Nú tá gjaldið fyri barnaansing er hækkað, má eg koma við einum hjartasuffi, hví tit ikki hugsa meira um barnafamiljurnar. Tað er skiljandi at gjaldið má hækkað, men hví hækkað gjaldið fyri 1/2 tíð lutfalsliga so nógv meira? Eg haldi ikki tit hava hugsa um, hvørja støðu ein familja við 2-3 børnum í barnagarðsaldri kemur í. Tá børnini eru smá, royna flest øll at fáa dagligdagin at hanga saman, og velja kanska at arbeiða 1/2 tíð fyri at verða meira um børnini, sjálvt um tað er hart økonomiskt. Um henda sama familjan skal gjalda meira enn fyri 1/2 tíð, verður tað næstan ógjørligt at fáa tað økonomiska at hanga saman. Eg havi skilt at tað eru vøggustovubørnini sum er dýr. Hví ikki lata tey hava eitt hægri gjald í 2 ár, ístaðin fyri at lata tey hálvu børnini gjalda í kanska 5 ár lutfalsliga so nógv meira? Tað er nakað órættvíst! Ein orsøk er, verður sagt, at tað 1/2 barnið hevur eitt skáp, eisini í frítíðini. Men fyri mín part kann eg siga, at tað kann verða tømt hvønn fríggjadag, og havi onki ímóti at deila skáp. Nú havi vit ikki longur 3 smá børn, men kann bara siga, at um hetta var gjørt fyri 4 árum síðani, so hevði tað verði rættuliga tungt økonomiskt. Í minsta lagið kundu tit latið systkinafrádrátt.
Eg má siga, at við hesum vísur kommunan á, at stuðla verður ikki barnafamiljunum.
Gøtuljós á Niðara vegi
Mars 02 , 2007
á WU Hammbeheimbsvegi í Sandavági eru lág gøtuljós við kupli sett upp, og er hetta sera vakurt.
Hevði tað ikki verið eitt hugskop at sett slík upp í høgru síðu sæð frá Finn Jørgin Olsen og út móti missiónshúsinum. Hetta hevði upplýst gongubreytina og sæð gott út
Hvussu gongur við at gera kampingpláss á gamla fótbóltsvøllinum inni á fjørð. Várið er í hondum og Jens Pauli Rein sigur seg vera til reiðar at fara í gongd ?
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)

robotstxt: allowed

filter: keep


text:
Filippibrævið
Filippibrævið er eitt av fangilsisbrøvinum. Tað er helst skrivað í Róm í Italia, tá ið hann fyrstu ferð sat fangi har (sambært orðunum lívvaktarliðinum í 1,13, og tey, sum hoyra til hús keisarans, 4,22). Brævið er fyrst og fremst skrivað, tí Paulus hevur tikið ímóti eini gávu frá kirkjuliðinum. Longu á aðru prædikuferðini høvdu filippimenn veitt honum fíggjarliga hjálp. Og nú hevði hann upp aftur fingið gávu frá teimum. Epafroditus hevði fingið gávuna í lag. Epafroditus var eina tíð hjálparmaður Paulusar, meðan hann sat fangi, og hann hevði sett lív sítt í váða. Tí skrivar Paulus brævið. Brævið er skrivað til hini heilagu í Kristi Jesusi í Filippi. Filippi var ein týdningarmikil býur í Makedónia. Var rómverskt hjáland og rómversk hermannaborg. Filippi var eisini fyrsti býur í Evropa, har Paulus setti á stovn kristið kirkjulið, og tað varð stovnsett á aðru prædikuferð hansara. Hann var aftur í hesum býi á triðju prædikuferð síni. Hann hevði framúr góð og hjartalig viðurskifti við kirkjuliðið í Filippi.


text:
Uppboðsølan 2013
So er aftur møguleikin at ogna sær ein seyð úr Lítlu Dímun. Far inn her og gev eitt boðread more
DAGFØRT: Fólkafundur á Lítla Dímun 2013
Vilt tú hava tína lívs uppliving, so er møguleikin her! 15. juni verður forkunnigur fólkfundur á Lítla Dímun. Hetta gevur tær møguleika at vitja minstu oyggj okkara og samstundis verða við til eitt ógloymandi og sermerkt tiltak. Tyrlan hjá Atlantsflog flýgur úr Hvalba við fólki og setur tey av 414 metrar uppi á toppinum á Lítla Dímun. Tá øll eru komin út, fer m.a. mæti røðarin og undirhaldarin Sjúrður Skaale fólkatingsmaður at føra fram røðu. Hanus G. Johansen fer eisini at syngja onkran av sínum fólkakæru sangum. Felagssangur verður eisini á skránni. Møguleiki verður eisini fyri einum túri runt á toppinum. Tað skal sigast, at toppurin er á stødd við uml. 3 fótbóltsvøllir, so um ein ikki dámar hæddir, so nýtist tað ikki koma í nánd av nakrari trom. Tiltakið er mett at taka uml. 4-5 tímar. Tyrlutúrinum og fólkafundurin kosta 1500kr. Tilmelding fer fram á tlf. 291983/ 237575 ella á:...read more
FÓLKAFUNDUR 15. juni 2013
Um veðurgudarnir eru við okkum, so verður fólkafundur úti á Lítla Dímun leygardagin 15 juni 2013. Fari verður við tyrlu kl. 09,30 úr Hvalba, til og frá Lítla Dímun. Tað verður flogið við tyrluni hjá Atlantic Airways. Skráin fyri fundin verður lýst seinni. Tilmelding er við at senda teldupost til: ldimun@ldimun.com Kostnaður er kr. 1.500,00 Komi við til hesa FANTASTISKU uppliving, ið tú aldrin gloymir 🙂 LÍTLA DÍMUNread more
Heystrakstur 2011
10 seyðir fóru í býti uppá gillin og er hetta met fyri oynna yvirhøvur. Lombini eru sera góð, betur enn tey hava veri í nógv ár. Raksturin gekk so sum so, av tí at vit vóru noydd at fara upp veturin í oyggj, so verður tað oftast ikki so lætt at reka. Dagurin var langur, møtt var kl 6 á morni og vit vóru leys av oynni aftur kl 20.00. Kl. 4 sunnumorgun var alt liðugt á keiðini og komi til høldar. Myndir frá degnum eru at síggja her Takk fyri ein góðan...read more
Heystrakstur 2011
1. oktober vóru vit í Lítlu Dìmun eftir skurðinum. 10 seyðir fóru í býti uppá gillin og er hetta met fyri oynna yvirhøvur. Lombini eru sera góð, betur enn tey hava veri í nógv ár. Raksturin gekk so sum so, av tí at vit vóru noydd at fara upp veturin í oyggj, so verður tað oftast ikki so lætt at reka. Dagurin var langur, møtt var kl 6 á morni og vit vóru leys av oynni aftur kl 20.00. Kl. 4 sunnumorgun var alt liðugt á keiðini og komi til høldar. Myndir frá degnum eru at síggja her Takk fyri ein góðan...read more


text:
Nú hevur tú møguleika fyri at fáa tær títt heilt egna vatnreinsiverk, sum væl og virðuliga kann reinsa tær drekkivatnið.
Bio UV er ein fronsk fyritøka, ið framleiðir smá vatnreinsiverk til húsarhald, ið hóska seg væl at nýta, har ein ikki hevur atgongd til reint vatn.
Í Føroyum kann hendan skipanin nýtast, har eingin atgongd er til reint drekkivatn, ella har tørvurin á reinum vatni er so mikið lítil, at tað loysir seg betur, at hvørt húsarhald hevur sítt egna vatnreinsiverk.
Vatnið verður sóttreinsað á tann hátt, at fyrst rennur tað ígjøgnum 2 grovfiltur. Hesi eru ávíkavist 60 og 10 um. Síðan rennur vatnið ígjøgnum eitt kolfiltur og harnæst gjøgnum eitt UV ljós filtur.
Filtrini og UV ljóskeldan skulu við jøvnum millumbili skiftast út. Stýringin heldur tó eyga við at UV ljósið altið er tendrað.
Prísur og yvirlit yvir okkara filtur og tilhoyr sæst her
Brúkaravegleiðing, datablað, datablað fyri UV ljóskeldu
Sølufólk
Tel. 29 46 25
fia@krosstein.fo


text:
Tíðaravmarkað starv í Vágs Skúla
Vágs Skúli søkir eftir einum lærara at undirvísa 23 tímar um vikuna. Starvið er tíðaravmarkað frá 01. mars til 28. juni 2018.
Søkt verður eftir lærara sum • kann átaka sær undirvísing í ítrótti, føroyskum og enskum • dugur væl at samstarva og samskifta • vil menna seg sjálvan og skúlan • vil sýna næmingum og undirvísing sín eldhuga • vil fevna ymiskleikanum og styrkja felagsskapin
Førleikakrøv:
Læraraútbúgving og linjulestur ella samsvarandi førleika.
Lønar- og setanartreytir:
Lærarastarvið verður sett sum sáttmálasett starv, uttan so er, at tann, sum settur verður, er tænastumannasettur lærari frammanundan.
Lærarastarvið er lønt í lønarflokki 18.1 – 29.2 sambært avtalu millum Fíggjarmálaráðið og Føroya Lærarafelag.
Umsóknir:
Umsókn við cv og avriti av prógvum og møguligum ummælum skulu vera skúlastjóranum í hendi seinasta lagi fríggjadag 2. februar 2018 kl. 12.00
Nærri kunning um starvið fæst við at ringja til
John Henrik Holm, skúlastjóra, á tlf. 239330
Anita Nysted, varaskúlastjóra á tlf. 723090
Eisini ber til at senda teldupost til skúlan: john.henrik.holm@skulin.fo
Umsóknin verður stílað til:
Vágs Skúla
Vágsvegur 32
900 Vágur
ella við telduposti: john.henrik.holm@skulin.fo


text:
Jólatræið verður tendrað
05. Des 2014
Jólatræið við gamla skúla í Hvannasundi verður tendrað leygardagin 6. des. kl.15.30 Brynleif Steinberg heldur røðu. Tá ið jólatræið er tendrað, verður...
les meir
Fíggjarætlan 2015
02. Des 2014
Bygdaráðið í Hvannasunds kommunu samtykti fíggjarætlan fyri 2015 í gjárkvøldið 1. des. Ætlanin er at gera íløgur fyri knappliga 2 mió. komandi ár. Íløgurnar fevna...
les meir
Avloysari fyri kommunulækna
07. Okt 2014
Heilsutrygd boðar frá:Kunning um setan av Anders Vedelsbøl – aut. id 064XK Hervið verður sagt frá, at Anders Vedelsbøl, Applebys Plads 27 5 th.,...
les meir
Kunning um setan av avloysara fyri kommunulækna
06. Okt 2014
Heilsutrygd boðar frá: Kunning um setan av avloysara fyri kommunulæknaHervið verður sagt frá, at Hálvdan Simonsen, Skálavegur 268, 480 Skáli, er settur sum kommunulæknaavloysari í...
les meir
Bingjuplássið - í sambandi við slaktið
30. Sep 2014
Frá 1. oktober og 14 dagar fram verður bingjuplássið opið soleiðis: mikudagin 1. oktober sum vant kl. 19 - 21hósdagin 2. oktober kl. 19...
les meir
Starvslýsing
01. Aug 2014
Barnahúsið Imba søkir eftir einum starvsfólki
Vit kunnu bjóða tær eitt tíðaravmarkað stuðulsstarv á 20 tíma viku, frá 20. august 2014 til 15. juli 2015
les meir
Fíggjarligt frípláss
19. Jun 2014
Umsóknir um fíggjarligt frípláss galdandi fra 1. august 2014 – 31. juli 2015 skulu verða kommunuskrivstovuni í hendi, seinasta lagi 14. juli við virknað...
les meir
Múlahagi - útskiftingarfundur
03. Jun 2014
Útskifting av Múlahaga Týsdagin 17. juni kl. 15.00 Í bygdarhúsinum í HaraldssundiTil viðgerðar er býti av haganumSí lýsing ...


text:
Kirkjan má vera oftari opin
Tað verður mangan tikið til – og kanska av røttum – at tær føroysku kirkjurnar eru alt ov lítið opnar. Hetta skal skiljast so, at kirkjan er opin sunnu- og halgidagar, tá gudstænasta er, og aðrar dagar, tá onkur serstøk tænasta er, sum til dømis ein jarðarferð ella ein konsert. Tað skrivar folkakirkjan.fo les alt her:
Hesin veruleiki er helst galdandi fyri flestu av kirkjum okkara. Men nú ætla tey í Havnar kirkju at broyta hesa siðvenju, um ein kann kalla tað so.
- Vit ynskja snøgt sagt, at okkara kirkja skal vera oftari opin enn áður, sigur Marius Rein, sum er formaður í kirkjuráðnum.
Hetta segði hann í práti við útvarpskvinnuna, Rannvu G. Fossaberg, sum mikumorgunin vitjaði Havnar kirkju í sendingini ”Góðan morgun, Føroyar”.
Útvarpskvinnan var farin oman í kirkjuna at hitta formannin í kirkjuráðnum og prestin, Ann Dahl Hansen í samband við eitt nýtt tiltak, sum kirkjan skuldi fara undir dagin eftir (tað vil siga í dag, hósdagin 27. september).
Tiltakið kalla tey snøgt sagt fyri ”Morgunandakt í Havnar kirkju”.
EITT GOTT ORÐ
Marius Rein greiddi í samrøðuni frá, at bæði kirkjuráðið og prestarnir við kirkjuna hava tosað saman um, at kirkjan er ov lítið opin, serliga í vetrarhálvuni.
- Vit hava sjálvandi gudstænasturnar sunnu- og halgidagar, men umframt tiltakið ”Nánd” sum er triðja hvønn mikudag, er hon lítið brúkt.
- Vit ynsktu tí, at henda vakra og 230 ára gamla kirkjan í hjartanum í Havn, skuldi verða meiri brúkt. Tí kom hugskotið fram um at hava eina morgunandakt hvønn hósdag fyrrapart, segði hann.
Við hesum bjóða tey fólki innar til eina friðarliga løtu við sangi og einum góðum orði við sær út aftur í gerandisdagin.
- Men vit fara ikki at steðga her, tí vit eru avgjørt sinnaði at kirkjan skal vera opin oftari, enn hon er nú.
- Hetta er so tað fyrsta tiltakið á hesi leið, sló Marius Rein altso fast.
Arbeitt verður millum annað við at fáa eina kvøldargudstænastu skipaða, og óhugsandi er ikki, at onkur ungdómsgudstænasta verður sett á skrá seinni.
15 MINUTTIR
Presturin, Ann Dahl Hansen greiddi í Góðan Morgun, Føroyar frá, at ætlanin er ikki, at henda morgunandaktin skal gerast ov drúgv.
- Nei, hon skal faktist ikki vara longri enn einar 15 minuttir, vísti hon á.
Tiltakið byrjar sum ein vanlig gudstænasta við klokkuringing, præludium og einum góðum morgunsálmi. Eftir tað verður ein bøn biðin og eitt petti úr Bíbliuni lisið upp, áðrenn seinasti sálmurin var sungin og bønin Faðirvár var biðin. At enda lýsir presturin vælsignilsið, og so endar løtan við at klokkan ringir biðisløgini og urguleikarin spælir postludiumið.
- Vanligt er, at kirkjufólkið fer at ganga út úr kirkjuni, tá urguleikarin byrjar at spæla.
- Men vit ætla, at fólkið skal vera sitandi, til hann er liðugur at spæla. So kunnu tey savna tankar sínar um tað tey hava hoyrt, ella tey kunnu biðja eina bøn, sigur Ann Dahl Hansen.
TIKIN TIL VIKS
Tá gudstænastur verða hildnar, so liggja tær vanliga í einum tíðarbili, har fólk hava frí.
Í hesum føri hevur ein tó valt at leggja hesa morgunandaktina mitt í arbeiðstíð – klokkan 10 ein hósmorgun, tá fólk flest eru bundin at sínum arbeiðsplássi og tí ikki kunnu fara haðani.
- Vit hava sjálvandi hugsað um hetta, men tiltakið er ætlað øllum. Hinvegin, - tiltakið liggur soleiðis, at tað kanska í ein ávísan mun vendir sær til pensjónistar.
- Men hetta er somuleiðis fyri fólk ið arbeiða niðri í býnum, ella hava einihvørji ørindi í býnum, og hava hug at vera tikin eitt sindur til viks úr einum mangan stressaðum gerandisdegi, vísti Ann Dahl Hansen á.
(Nevnast kann, at undirtøkan var sera góð. Ann Dahl Hansen upplýsir fyri folkakirkjan.fo, at 80 fólk vóru til hesa fyrstu morgunandaktina!)
Tað er Snorri Brend, sum skrivaði hetta 25.september á kirkjan.fo
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Teitur á konsertferð - í SALT
- Dagur:
- fríggjadag 9. november 2018 20:30
Í samband við nýggju útgávuna “I Want to be Kind” fer Teitur at hava konsertir kring landið.
Seinastu árini her heima hevur Teitur mest verið at hoyrt á G! Festival og í Spaniastovu.
11 ár eru farin síðan Teitur var á konsertferð á klettunum í samband við føroysku útgávuna “Káta hornið” og hetta er fyrstu ferð at Teitur spælir á støðum so sum Maggie’s, Bygdarhúsinum í Kunoy, Tøting, Listastovuni í Miðvági og Blábarr, umframt størru konsertirnar í Løkshøll og Salt
“I Want to be Kind” hevur fyrr í ár verið framført á útseldum konsertferðum í USA, Týsklandi og Danmark og nú ber til at hoyra løgini í Føroyum.
Meira fæst at vita á www.teitur.com
Deil tiltakið
Fyrireikari
Saltsiloin


text:
VITSKA í Norðurlandahúsinum
Norðurlandahúsið og Fróðskaparsetur Føroya eru farin undir samstarv um áhugaverda fyrilestrarrøð við heitinum VITSKA.
Í morgun hittust Síf Gunnarsdóttir, stjóri í Norðurlandahúsinum og Sigurð í Jákupsstovu, rektari á Fróðskaparsetri Føroya, at skriva undir samstarvsavtalu um at skipa fyri almennum fyrilestrum, ið viðgera aktuell evni, sæð frá einum akademiskum sjónarhorni.
Á várið 2015 heitti Norðurlandahúsið á Fróðskaparsetur Føroya um at fara undir hetta nýggja samstarvið. Nú er samstarvið formliga komið í lag. Avtala er gjørd um, at fyrilestrar verða einaferð um mánaðin í Skálanum í Norðurlandahúsinum. Ætlanin er at fáa spennandi granskarar og onnur at kunna almenningin um ymisk tíðarhóskandi og viðkomandi evni hjá borgaranum.
Heitið VITSKA
Fyrilestrarrøðin hevur fingið heitið “Vitska”, sum sbrt. Sprotanum merkir:
1 gløggskygni, vit, skil, skyn, skynsemi (allir, ið hoyrdu hann, undraðust á vitsku hansara og svør (um Jesus); leggið ikki vitsku tykkara í hennara óvitsku (t.d. sagt tá ið ein segði frá e-m ið einki høpi var í))
2 tilvit, medvit (studentarnir vóru vaknaðir til vitsku um, hvussu illa móðurmálið var farið) ; sms. t.d. ábyrgdar-, fá-, loyni-, ó-, sam-, undir-
Gagnnýta og menna netverk
Norðurlandahúsið og Fróðskaparsetur Føroya hava í felag ásett evnini á skránni. Báðir partar koma við uppskotum til fyrilestrarhaldarar, sum kunnu vera fólk úr føroyska vitanarumhvørvinum ella fólk, sum koma hendan vegin at vitja. Setrið og Norðurlandahúsið hava gott netverk, ið samstarvið kann gagnnýta og somuleiðis verða við til at menna.
Miðað verður eftir, at fyrilestrar verða einaferð um mánaðin fram til mai 2016 í fyrsta umfari. Fyrilestrarnir verða vanliga eitt týskvøld um mánaðin, kl. 19.30 í Skálanum í Norðurlandahúsinum. Fyrilestrarnir eru fyri øll og atgongd er ókeypis.
Fyrilestrarhaldarar
Fyrsti fyrilesturin var týskvøldið 22. September, tá Geir Helgesen, Asia-granskari og stjóri á NIAS – Nordic Institute for Asia Studies – helt ein væl vitjaðan fyrilestur við heitinum: “Eru vit á veg inn í eina nýggja heimsskipan?”. Fyrilesturin tók útgangsstøði í, at londini Kina, Korea og Japan eru vorðin meira áhugað í Arktis og harvið í okkara parti av heiminum, nú bræðingin av ísinum hevur givið atgongd til nýggjar siglingarleiðir, nýggj ráevni, fisk og eina órørda náttúru. Hetta dregur fíggjarligu risarnar úr Asiu og eisini nógv av fólkinum úr hesum fjølbygda heimsparti, sum mennist skjótt.
Annar fyrilestur verður týskvøldið 3. November, kl. 19.30, í Skálanum í Norðurlandahúsinum. Hesaferð verður tað Árni Bragason, stjóri á NordGen, sum fer at halda fyrilestur um arbeiðið hjá NordGen, sum er ein felagsskapur undir Norðurlandaráðnum, ið arbeiðir fyri at framtíðartryggja ílegumargfeldið hjá djórum og plantuvøkstri í Norðanlondum. Sí: http://www.nordgen.org/
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
13 í longsli
Bókadeild Føroya Lærarafelags
- Síður: 194
- Útgávuár: 2007
- Upprunamál: norskt
- Innbinding: heft við klaffum
- Rithøvundur: Anne Christine Østby
- Týðari: Juli Fagerland
Ein skakandi og hjartanemandi søga um Astrið, sum eigur ein beiggja, sum hevur tikið lívið av sær.
Í hesari fjøltáttaðu søguni má Astrið stríðast fyri at fóta sær aftur og at fyrigeva. Familja hennara ber uppá nógvar loynidómar. Skuldarkenslurnar gera tað tungt at liva víðari, men tað ber til, hóast alt kennist fullkomuliga meiningsleyst.
Vón er altavgerandi, og lesarin verður hugtikin av tí lívshugi, Astrið hevur, tá ið alt talar fyri, at hon átti at mist hugin at liva.
Ummælarar hava lagt dent á, at styrkin í bókini er, at rithøvundurin dugir so væl at lýsa evni sum deyða, kærleika, familjulív, ótrúskap og sosialan ójavnað.


text:
Arbeiðsbyrðan hjá fleiri kommunulæknum er ov tung, tí tað eru ov nógvir sjúklingar fyri hvønn lækna.
Lønarviðurskiftini eru eisini ov vánalig, siga kommunulæknarnir.
Seinastu árini hevur eisini javnan verið frammi í tíðindarenslinum, at fáir kommunulæknar vilja í fast starv.
Og tað hevur støðugt elvt til órógv millum tey, sum brúka kommunulæknahølini.
Mugu fáa fleiri
34 kommunulæknastørv eru í Føroyum í dag.
23 teirra eru mannað við kommunulæknum í føstum starvi.
Tað er, hóast alt, munandi fleiri enn fyri bara einum ári síðan.
Hini størvini eru ikki mannað, ella verða tey mannað við skiftandi - ofta útlendskum - avloysarum.
Miðalaldurin hjá føroyskum kommunulæknum er eisini høgur. Onkur er farin um pensjónsaldur, og aðrar nærkast.
Leggja teir frá sær, og fáir leggjast til, so verður støðan beinleiðis hættislig, hevur Kommunulæknafelagið ávarað um.
Batar hava verið
Men okkurt er kortini hent seinastu tvey árini.
Tvey kommunulæknastørv eru komin afturat í høvuðsstaðnum. Eitt kommunulæknastarv er komið afturat á Skálafjørðinum, og eitt starv afturat er á veg í Klaksvík.
Vaktlæknin 1870 er eisini samskipaður við Klaksvíkar sjúkrahús.


text:
Orð og lag: Ben Peters
Týtt: Martin Joensen
Upprunaheiti: Kiss an Angel Good Mornin’
Vinirnir teir spyrja meg, hví so eydnuríkur eri eg.
Teir undrast yvir stóra loyndarmál mítt, hvat tá?
Hví smílist eg, so spyrja teir, og allir vilja vita meir,
– hvørja ferð so fáa teir júst hesi somu ráð:
Gloym ikki: Kyss ein eingil hvønn morgun,
og sig so henni, at hon er tann besta í verð!
Kyss ein eingil hvønn morgun!
So skalt tú kenna kærleik, sum av øllum ber!
Nú kenna tit mítt loyndarmál, sum leskar mína tystu sál,
so minst til hesi hjartaráð á tínum lívsins veg:
Um kærleikan tit pleyga væl, so gerast tykkar´ hjørtu sæl,
so, gamli, minst tú bara til at gera júst sum eg!
Gloym ikki: Kyss ein eingil hvønn morgun,
og sig so henni, at hon er tann besta í verð!
Kyss ein eingil hvønn morgun!
So skalt tú kenna kærleik, sum av øllum ber!


text:
Ingi Samuelsen
11.11.2014 - 22:21
Tíðindi > Vinna & Tøkni > Fiskivinna
9. desember skal skiparin á uppsjóvarskipinum Christian í Grótinum, Páll Klein Rasmussen, aftur møta í rættinum í Lerwick í Hetlandi.
Sambært tíðindaheimasíðuni ShetlandNews verður hann ákærdur fyri tvey brot á ES-fyriskipanirnar. Onnur ákæran er um kemiska viðgerð av fiski og hin er um at fiskurin ikki verður frystur beint eftir skiljing.
Christian í Grótinum varð sunnudagin av vaktarskipinum Hitra biðin um at leggja inn í Lerwick fyri at geva Marine Scotland møguleika at kanna veiðina, sum 600 tons av frystum og 300 tons av feskum makreli.
Sambært ShetlandNews hava bæði reiðarin hjá Christian í Grótinum, Eyðun Rasmussen, og Jacob Vestergaard, landsstýrismaður víst á, at føroyska skipið einki ólógligt hevur gjørt.
Eyðun Rasmussen vísir á, at skipið hevur fráboðað á sokallaða ”checkpoint” eins og kravið er, meðan Jacob Vestergaard landsstýrismaður hevur gjørt greitt, at tað ikki er nakað, ið forðar føroyskum skipum at fiska makrel í hetlendskum sjógvi.
Jacob Vestergaard sigur, at til fyri nøkrum vikum síðani hava føroysku makrelskipini fiskað í føroyskum sjógvi, men at tey nú eru farin í ES-sjógv. Føroysk skip vita væl, at tey ikki mugu fiska innan fyri hetlendska 12 fjórðinga markið.
Sum svar upp á ógvusligu ábreiðslurnar frá hetlendska fiskimannafelagnum sigur Jacob Vestergaard seg skilja vreiðina yvir at síggja føroysk skip fiska so nær Hetlandi:
- Vit hava okkara egna fiskivinnupolitikk, meðan hetlendski fiskivinnupolitikkurin verður stýrdur úr Brússel. Vit eru ikki við í ES, tað er høvuðsmunurin millum okkum og tykkum”.
Christian í Grótinum er nú ávegis til Føroya við lastini. Reiðaríið hevur lagt 20.000 pund, umleið 190.000 krónur sum trygd fyri at sleppa at loysa frá landi.
Les eisini: Christian í Grótinum kemur heim


text:
10. Jul 2015
Tilmeldingin byrjar mánadagin 31. august 2015 kl. 18 á kvoldskulin.fo. Síggj skeiðini við lýsingum her: http://kvoldskulin.fo/laerugreinir.html ...
12. Jun 2015
Framsýning opin verkstaður frá klokkan 17 - 22 Prýðis- og brúkslutir úr Horni- beini- silvuri og føroyskum steinum Tøving Gera bond Glaslist Forkunnugar smakkiroyndir av afrikonskum mati við...
12. Jun 2015
Framsýning og opin verkstaður frá klokkan 17 - 22 Binding Tunesisk hekling Broomstick Lace Hairpin Lace Karðing spinning Kl. 19.00 og 21.00 Guðrun Sólja syngur ...
25. Mar 2015
Árliga framsýningin av næmingaavrikum í Kvøldskúlanum verður í Eysturskúlanum leygardagin 28. mars og Pálmasunnudag 29. mars kl. 14.00 - 19.00. ...
18. Mar 2015
Árliga framsýningin av næmingaavrikum í Kvøldskúlanum verður í fimleikahøllini í Kollafjarðar skúla sunnudagin 22. mars kl. 15.00 - 19.00 ...
12. Mar 2015
12. mars 2015 Fingið lykilin til samfelagið - Málið er lykilin til mentanina og mentanin lykilin til samfelagið, segði Heðin Mortensen, borgarstjóri, í røðu í dag fyri útlendskum næmingum á Kvøldskúlanum, ið sum fyrsti flokkur nakrantíð fekk prógv í...
18. Des 2014
Tilmelding til skeiðini, sum byrja í fyrru hálvu av 2015, verður mánadagin 5. januar kl. 18.00 og er opin til sunnudagin 11. januar 2015 kl. 24.00. Skeið, ið byrja í 2015 Tilmelding verður á heimasíðu skúlans www.kvoldskulin.fo frá mánadegnum 5. januar til sunnudagin 11. januar...
05. Des 2014
SAKNA EGNAÐ ARBEIÐI OG EINDARHÚS Býráðssalurin varð í morgun at kalla hertikin av tilflytarum úr 8 ymsum londum, sum hava tað felags, at tey øll ganga til undirvísing í føroyskum máli og føroyskari mentan á Tórshavnar Kvøldskúla. Talan var um eina sokallaða...


text:
Hettar er ein nýggj og broytt útgáva, har serliga parturin um grindadráp er dagførdur, so hann samsvarar við mongu broyttu krøvini á økinum. Fløga við upptøku, har Vága Dansifelag kvøður Grindavísuna, er límað í bókini. Í bókini er Grindavísan, ið Christian Pløyen yrkti, sett upp sum teknirøð við frágreiðandi og livandi tekningum eftir Óla P. til tey 58 ørindini í vísuni. Síðani er uppískoyti, sum snýr seg um Grindavísuna og grindadansin. Við myndum, tekningum, talvum og teksti verður sagt frá grindadrápi, hagreiðing av tvøsti og spiki, grindareglugerð og umhvørvisfelagsskapum. Myndir og tekningar eru í litum.
Aftast í bókini eru arbeiðsuppgávur, ið hóska til framhaldsdeildina. Bókin er ætlað til undirvísing í fólkaskúlanum og í miðnámsskúlum. Umframt til undirvísing í føroyskum, ber væl til at nýta partin um grindadráp til undirvísing í lívfrøði í framhaldsdeild og miðnámsskúlum. Kristoffur Kristoffersen og Astrid Andreasen hava myndprýtt tann frágreiðandi partin av bókini. Harumframt eru nógvar fotomyndir, ið greiða frá grindarakstri og -drápi, umframt hagreiðing av tvøsti og spiki. Ása Magnussen og Paulivar Andreasen, lærarar, løgdu fyrstu útgávuna til rættis. Harafturat hava Jústines Olsen, djóralækni, Ólavur Sjúrðarberg, formaður í Grindamannafelagnum og Valborg Rasmussen, lærari, skrivað hvør sín frágreiðandi part um grindadráp og hagreiðing av tvøsti og spiki í nýggju útgávuni. Føroyaprent hevur prentað bókina.
Á fløguni er upptøka, har Vága Dansifelag kvøður Grindavísuna. Jón Joensen í Bø skipar. Útvarp Føroya tók upp ...


text:
Ari av Rana
09.04.2018 - 14:59
Place on Earth, sum vunnu ársins útgávu av X Factor í Danmark, gjørdi hetta í stórum stíli. Samansetti bólkurin hjá Thomas Blachmann vann heili 7 av 8 beinleiðis sendingunum.
Hetta er staðfest, nú Danmarks Radio hevur fingið ein revisor at kanna atkvøðugreiðslurnar til øll ársins sendingum.
Jamie Talbot, sum endaði á øðrum plássi í finaluni, gjørdist nummar tvey í 5 av 7 beinleiðis sendingum.
Rasmus, sum gjørdist nummar trý í finaluni, vann sjálvur eina beinleiðis sending. Hetta var í fjórðingsfinaluni, har hann sag sangin “Glory”.
Besta plássið hjá Sigmundi var eisini í fjórðingsfinaluni, har hann endaði á øðrum plássi við sanginum “Danmark” eftir Gnags. Vikuna eftir gjørdist hann tó ov stuttar til hálvfinaluna. Sigmund fekk 62.093 atkvøður ella 19,1% av atkvøðunum, meðan Rasmus fekk 16.000 atkvøður fleiri enn Sigmund, t.v.s. 78.972 atkvøður og 24,3%.


text:
Limagjald
Limagjald fyri at spæla hondbólt við Kyndil 2018/19:
Vaksin: 1400 kr.
U18: 1400 kr.
U16: 1400 kr.
U14: 1200 kr.
U12: 1200 kr.
U10: 1200 kr.
U8: 650 kr.
U6/mini: 500 kr.
Hondbóltsfitness: 1200 kr.
Hvílandi limir: 300 kr.
Systkinaavsláttur: Elsta barn rindar fult gjald, hini børnini fáa 20% í avsláttri.
Limagjaldið kann gjaldast á kontonummar 9181-4989394. Viðmerk navn á íðkara og lið.
Kunning
Stuðlar
Fylgið okkum
Kyndil
Kyndil varð stovnað 10. mars í 1956.
Felagið hevur vunnið 30 meistaraheitir í bestu mansdeildini og seks í bestu kvinnudeildini. Í 2014 vunnu kvinnurnar greipuna og menninir steypakappingina.
Í yngru deildunum hevur felagið vunnið hópin av FM-heitum og steypafinalum. Tilsamans hevur Kyndil vunnið 41 steyp bara síðan 2010. Tað er met.
Felagið leggur hvørt ár dent á at hava dugnaligar venjarar, ið læra spælararnar at spæla góðan hondbólt.
Vilt tú royna teg, so kom í Kyndil! Her ganga vinnaraandi, lærdómur og samanhald hond í hond!


text:
Barnarættindi
Í fleiri enn 24 londum verða børn undir 15 ára aldur brúkt sum hermegi hjá stjórnini og í uppreistri [3]. Kríggj rakar børn meinast.
Hvønn dag doyggja uml. 22 000 [4] børn um allan heimin. Flestu teirra kundu livað, um heilsuviðurskiftini høvdu verið betri.
UNICEF, barnagrunnur ST, heldur, at fleiri enn 100 milliónir børn halda til úti á gøtuni [5][6]. Mangt ger, at børn fara út á gøtuna, til dømis fátækt, harðskapur, svongd ella kynslig misnýtsla. Barnatalið økist, sum húski flyta av bygd og í bý.
ST-sáttmálin um barnarættindi[rætta | rætta wikitekst]
ST samtykti í 1959 Yvirlýsing um barnarættindi [7]. Í yvirlýsingini eru 10 greinir, ið skulu verja børn og tryggja teimum vælferð. Men ein yvirlýsing er ikki bindandi. Tí skeyt Pólland upp í 1979, altjóða barnaárið, at gerast skuldi ein altjóða sáttmáli um barnarættindi [8]. Lond, ið góðkenna ein altjóða sáttmála, binda seg samstundis at halda hann.
Á aðalfundi í ST 20. november í 1989 varð viðtikin altjóða sáttmáli um barnarættindi. Hann sigur m.a., at fólk undir 18 ára aldur er barn. Men undantøk eru. Í summum londum er lógaldurin lægri og barnaaldurin samsvarandi. Altjóða sáttmálin slóðar fyri tí, "ið gangnar barninum best". Húskið hevur størsta týdning í lívinum hjá barninum, og samfelagið hevur ábyrgd av, at altjóða sáttmálin um barnarættindi verður hildin.
Sáttmálin fekk gildi á heysti 1990, tá fleiri enn 20 lond høvdu staðfest hann. Føroya Løgting setti við kunngerð nr. 90 frá 7. oktober 1993 sáttmálan í gildi frá 11. mai 1993. Nú hava fleiri enn 140 lond [9] skrivað undir at halda tær 54 greinirnar í sáttmálanum.
Sáttmálin um barnarættindi hevur til endamáls at:
- Tryggja øll børn fyri órættvísi og útarming.
- Geva øllum børnum møguleikar at taka lut í avgerðum, ið ávirka lív teirra.
- Gera sítt til at skipa eitt rættvíst altjóðasamfelag, sum ikki bert børn, men øll mannaættin, hevur krav um.
Einføld útgáva[rætta | rætta wikitekst]
- 1. grein: Hvat er eitt barn. Allir persónar undir 18 ára aldur, ásetir landsins lóg ikki lægri lógaldur.
- 2. grein: Javnstøða og verja fyri mannamuni. Grundreglan um, at øll rættindi galda fyri øll børn uttan undantak. Tað er landsins skylda at verja børnini fyri øllum mannamuni.
- 3. grein: At tryggja áhugamálum barnanna. Tað er samfelagsins skylda at tryggja áhugamálum barnanna, tá avgerðir vera tiknar. Samfelagið hevur skyldu at gera serstakar reglur til verju fyri børnini.
- 4. grein: Útinning av endamálum sáttmálans. Samfelagið hevur skyldu at halda sáttmálan í orðum og verki.
- 5. grein: Leiðbeining av foreldrum. Foreldur eiga at verða leiðbeind soleiðis, at børnini búnast samsvarandi evnum og møguleikum teirra.
- 6. grein: Rætturin til lívið. Barnsins rættur til lívið og skylda samfelagsins at tryggja børnunum undankomu og menning.
- 7. grein: Navn og tjóðskapur. Børn hava rætt til navn og tjóðskap frá vøggustabbanum
- 8. grein: Verja av samleika. Skylda samfelagsins at verja og. um neyðugt, endurstovna barnsins grundleggjandi samleika (navn, tjóðskap og ættarbond).
- 9. grein: Verja foreldranna av barninum. Børn hava rætt at búgva hjá foreldrunum, uttan so at mett verður, at hetta samsvarar ikki tørvi barnanna. Børn hava rætt til samband við bæði foreldrini, hóast tey ikki búgva hjá teimum. Er tað av samfelagsávum, at barnið er tikið frá foreldrunum, hevur samfelagið skyldu at knýta sambandið aftur við foreldrini.
- 10. grein: At føra familjur saman. Børn og foreldur hava frítt at fara úr hvørjum landi sum helst og venda aftur til egið land at verða sameind.
- 11. grein: Barnaræning. Samfelagið hevur skyldu at forða fyri, at børn verða rænd í útlondum av foreldrum ella øðrum.
- 12. grein: Rættur at siga sína hugsan. Børn hava rætt at siga sína hugsan og krav um, at hugsan teirra verður vird.
- 13. grein: Frælsi at bera boð og fáa upplýsingar. Børn hava rætt at boða frá sínum kenslum og sjónarmiðum, tó uttan at gera seg inn á annara rættindi. Børn hava rætt at leita eftir, fáa og lata upplýsingar frá sær.
- 14. grein: Tanka-, samvitsku- og trúarfrælsi. Børn hava rætt at trúgva og tilbiðja. Samfelagið hevur skyldu at virða undirvísing í trúarlæru.
- 15. grein: Rættur at stovna feløg. Børn hava rætt at gerast limir í feløgum og vera við at stovna feløg, tó uttan at gera seg inn á annara rættindi.
- 16. grein: Verja av heimalívi. Børn hava rætt til verju fyri tilvildarligari ella ólógligari uppílegging í heimalívið.
- 17. grein: Týdningur av fjølmiðlum. Samfelagið hevur skyldu at tryggja børnunum atgongd til upplýsingar frá hóskandi nøgd av innlendis og altjóða tíðindamiðlum.
- 18. grein: Barnauppaling. Samfelagið hevur skyldu at tryggja, at barnsins foreldur ella verji hava høvuðsábyrgdina av uppalingini, og at geva vegleiðing og hjálp í hesum sambandi.
- 19. grein: Verja fyri ringari viðferð. Samfelagið hevur skyldu at verja barnið fyri allari ringari viðferð frá foreldrum ella øðrum, at fyribyrgja allari ringari viðferð og at bøta um fylgjurnar av tílíkari viðferð.
- 20. grein: Foreldraleys børn. Samfelagið hevur serliga skyldu at verja børn, sum hava mist foreldur og familju og at tryggja teimum aðra røkt og, um tað krevst, ættleiðing.
- 21. grein: Ættleiðing. Samfelagið hevur skyldu at tryggja at loyvi einans verður givið til ættleiðing, um tað er til barnsins frama.
- 22. grein: Flóttabørn. Samfelagið hevur skyldu at tryggja serstaka verju av børnum á flótti ella sum søkja um flóttastøðu og at samstarva við avvarðandi felagsskapir flóttabørnum til verju og hjálpar.
- 23. grein: Brekað børn. Brekað børn hava rætt til bestu hjálp, umsorgan og upplæring at tryggja teirra sjálvsálit og møguleikar til ríkt og virkið lív.
- 24. grein: Heilsa. Børn hava rætt til heilsu og eiga at fáa læknahjálp við serligum atliti at fyribyrgjandi heilsurøkt. Samfelagið hevur skyldu at minka um tilburðir av barnadeyða og at virka fyri, at gamlir siðir, ið kunnu skaða heilsu barnanna, verða avlagdir.
- 25. grein: Reglulig kanning av viðurskiftum hjá børnum á stovni. Samfelagið hevur skyldu til við regluligum millumbilum at kanna viðurskiftini hjá børnum, ið búgva á røktar- og viðgerðarstovnum.
- 26. grein: Almannatrygd. Børn hava rætt til almannatrygd.
- 27. grein: Lívskrøv. Børn hava rætt til hóskandi lívskrøv. Foreldrini hava høvuðsábyrgdina av, at hesi krøv verða lokin, og samfelagið hevur skyldu at hjálpa til, um tað er neyðugt.
- 28. grein: Upplæring. Børn hava rætt til upplæring, og samfelagið hevur skyldu at tryggja øllum børnum skyldubundnan og ókeypis barnaskúla við menniskjansligum agareglum.
- 29. grein: Endamálið fyri upplæringini. Samfelagið hevur skyldu at tryggja, at upplæringin virkar til at menna barnsins persónsmensku og evni, at hon fyrireikar barnið til eitt virkið vaksnamannalív, fremur virðingina fyri mannarættindum og at mennir virðingina fyri barnsins egnu mentunarligu og tjóðskaparligu virðum.
- 30. grein: Minnilutar. Børn, ið hoyra til minnilutabólkar, hava rætt til at liva samsvarandi teirra egnu mentan og átrúnaði og at tala sítt egna mál.
- 31. grein: Frítíð og hvíld. Børn hava rætt til frítíð, hvíld og spæl og at taka lut í mentarligum og skapandi virksemi.
- 32. grein: Barnaarbeiði. Samfelagið hevur skyldu at verja børn fyri arbeiðsumstøðum, ið kunnu hótta teirra heilsu, upplæring og menning. Minstialdur og trygd eiga at verða fyriskipað.
- 33. grein: Misnýtsla av rúseitri. Børn hava rætt til verju fyri misnýtslu av rúseitri og fyri at verða sett í arbeiði við framleiðslu og sølu av rúseitri.
- 34. grein: Kynslig misnýtsla. Børn hava rætt til verju fyri kynsligari misnýtslu, skøkjuvirki og medvirkan til barnaporno íroknað.
- 35. grein: Søla og rán av børnum. Samfelagið hevur skyldu til at nýta øll ráð at forða sølu av børnum og barnaráni
- 37. grein: Píning og revsing. Samfelagsins skyldur mótvegis børnum, ið eru handtikin ella sett í varðhald. Bann fyri píning, grimari ella niðrandi viðferð, revsing, deyðarevsing og lívlongum fongsli. Børn, sum sita í fongsli, hava rætt til menniskjansliga viðferð, mugu ikki sita saman við vaksnum og hava rætt til samband við familjuna.
- 38. grein: Vápnað stríð. Samfelagið hevur skyldu at halda altjóða avtalur um krígsførslu, eitt nú at tryggja at børn undir 15 ára aldur ikki taka lut í bardaga og at avmarka útskrivingn av 15-18 ára gomlum til vápnaða tænastu. Í Vápnaðum stríði hava øll børn rætt til verju og røkt.
- 39. grein: Endurbúgvandi røkt. Samfelagið hevur skyldu til at tryggja øllum børnum, ið hava verið fyri vanrøkt, píning ella misnýtslu, best møguliga viðgerð, soleiðis at tey kunnu mennast aftur sum samfelagsborgarar.
- 40. grein: Viðferð av børnum í rættinum. Børn undir ákæru hava krav um rættarhjálp og rættvísa viðferð. Samfelagið hevur skyldu til at hava serliga umsorgan fyri ungum lógbrótarum og at royna at endurbúgva teir heldur enn revsa.
- 41. grein: Barnsins frami. Landsins lógir ella altjóða reglur, ið tryggja børnum betri rættindi enn hesin sáttmálin, eiga at nýta frama, har tað er gjørligt.
- 42. grein: Almenn kunning um sáttmálan. Samfelagið hevur skyldu til at kunngera henda sáttmálan bæði fyri vaksnum og børnum.
- 43. grein: Nevnd at taka sær av barnarættindum. Skipað verður ein nevnd at taka sær av, at reglurnar í hesum sáttmála verða settar í verk og hildnar.
- 44.-54. greinir: Frágreiðingar til nevndina. Tey lond, ið hava staðfest henda sáttmálan, hava skyldu at senda nevndini frágreiðingar. Eftirlit við at sáttmálin verður hildin. Undirskrift, staðfesting, gildiskoma og onnur viðurskifti.
Keldur[rætta | rætta wikitekst]
- ↑ http://edition.cnn.com/2011/WORLD/americas/06/09/cnnheroes.duron.miranda.argentina/index.html
- ↑ http://www.unicef.org/infobycountry/brazil_1920.html
- ↑ http://www.childsoldiersglobalreport.org/content/facts-and-figures-child-soldiers
- ↑ http://www.globalissues.org/article/715/today-over-22000-children-died-around-the-world
- ↑ http://www.cyc-net.org/cyc-online/cycol-0904-Homelessness.html
- ↑ http://www.womenaid.org/wcwi.htm
- ↑ http://www.unicef.no/Om+UNICEF/UNICEFs+historie
- ↑ http://fadder.euinfo.no/barnekonvensjonen/
- ↑ http://treaties.un.org/Pages/ViewDetails.aspx?src=TREATY&mtdsg_no=IV-11&chapter=4&lang=en


text:
Serbreyt
Um serbreytina
Serbreytin er ætlað teimum, ið eru tarnað at gjøgnumføra miðnám undir vanligum treytum, hóast teir stuðulsmøguleikar, sum eru í vanligu skúlaskipanini. Yvirskipaða málið við serbreytini er at geva ungum við serligum avbjóðingum møguleika at nýta sínar gávur og førleikamenna seg út frá tí støði, tey eru á. Innihaldið á serbreyt er lagað eftir førleikanum hjá einstaka næminginum og miðar móti serstøkum serbreytarprógvi. Undirvíst verður í smáum bólkum. Útbúgvingin er ætlað at vara í 4 ár við heldur styttri skúladegi enn vanligt.
Endamálið er at menna førleikar næmingsins á trimum økjum: at hava ávirkan á egin lívskor, at skapa sær eitt innihaldsríkt lív og at skapa sær eitt virkisført lív. Hvat ítøkiliga verður arbeitt við, veldst um førleikarnar hjá tí einstaka næminginum. Alt eftir førleika næmingsins verður eisini arbeitt fram móti ávísum yrki.
Á serbreyt verða vunnu førleikarnir skjalprógvaðir eftftir OCN-skipanini. Filmur frá TV-Østjylland: “Få Papir På Evnerne”, ið stutt lýsir OCN-skipanina, kann síggjast her.
Undirvísingin er býtt í 4 høvuðstættir: 3 kjarnaøki, sum hvørt svara til umleið ¼ av útbúgvingartíðini, og eitt ískoytisøki, har ein kann velja at arbeiða víðari við einum ella fleiri av kjarnaøkjunum – ella at menna aðrar viðkomandi førleikar. Tilsamans skulu hesi øki menna næmingin til sjálvstøðuga lívsførslu.
Innihaldið er sambært Námsskipan fyri serbreyt.
Greinin “Serbreyt á miðnámi – mennandi møguleikar”, sum stóð í Miðnámsriti nr. 7, kann lesast her.
SJÁLVSTØÐUG
LÍVSFØRSLA
LÍV
LÍV
EGIN LÍVSKOR
SJÁLVSTØÐUG LÍVSFØRSLA


text:
Dagfinn Olsen 09.08.2018 (18:01)
- Besta SF upplivilsi er hvørt ár
Summarfestivalurin í Klaksvík hevur í ár 15 ár á baki, og vit spyrja í hesum sambandi 15 fólk um teirra bestu SF upplivisi. Her er tað Eyðgunn Samuelsen, landsstýriskvinna, sum svarar.
"Tá ið man, sum eg, er fluttur úr heimbygdini fyri nógvum árum síðan, er ikki so lætt at hava regluligt samband við tínar vinir frá heimstaðnum. Fyri 13 árum síðani funnu vit útav einum sera góðum máta at halda sambandið, og tað var, at hvørt ár so hittast vit øll í Klaksvík til eitt vikuskifti saman, og tað er sjálvandi á summarfestivalinum !
Hesa siðvenju hava vit hildið øll árini, hóast ikki øll hava møtt hvørt ár, og henda siðvenja verður eisini hildin í ár. Eg gleði meg tí altíð til eitt serstakt upplivilsi á hvørjum ári á summarfestivalinum. Vinarlagið og felagsskapurin er í topp, ikki bert hjá okkum, men í allari Klaksvíkini. Vit hava haft nógv góð upplivilsir saman á SF, eitt er góða vinarlagið og eitt annað er tær mongu góðu tónleikaupplivingarnar.
Myndin vísir nøkur av okkum á SF fyri 6 árum síðani, vit eru til konsert í tjaldinum við Tinganest. Vágasound er jú eisini eitt, ið vit vinfólk hava til felags, og tað, at vit hava eitt persónligt samband til tónleikin, saman við nógvum góðum ungdómsminnum, ger tað ikki verri."
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Suðringar hava seinastu vikuna spælt tveir venjingardystir ímóti HB, ein í Havn ónskvøldið og ein við Stórá leygardagin.
Ónsdagin endaði dysturin við 2-1 sigri til HB. Talan var tó um javnan dyst, har Suðringar vístu góðar taktir. Ari Krosslá Poulsen átti málið fyri Suðringar, sum var eitt “hálvt” sjálvmál.
Leygardagin var so aftur dystur millum Suðringar og HB, hesin dysturin var við Stórá í Trongisvági. Suðringar vunnu dystin 2-0 og talan var um ein fult uppibornan sigur, har Suðringar vóru betri at kalla allan dystin á tamb. Ari Krosslá Poulsen og Salmundur Bech gjørdu málini fyri Suðringar.
Glenn Ståhl, venjari, var eftir dystin við Stórá væl nøgdir við liðavrikið og um at Suðringar vunnu fult uppiborið.
Landskappingin byrjar sunnudagin 11. mars, tá Suðringar taka ímóti NSÍ við Stórá.
Kelda: www.sudringar.fo


text:
Ægir er í løtuni í stórari kapping í Frankaríki og í morgun kom fyrsta heiðurstekin til okkara svimjarar. Tað var Signhild Joensen, sum endaði á einum flottum triðja plássið og fekk steyp til ognar. Hetta var í 200 metur rygg og hevði hon tíðina 2:11.81. June Jósveinsdóttir hevur tikið myndina og eru tit vælkomin at Les meira…
Nógvar avslýsingar hjá Strandferðsluni í dag
Veðrið er einki serligt í løtuni og Strandferðslan hevur lýst nógvar avlýsingar. Landsverk boðar á heimasíðu teirra klokkan 15:03, at tað er kolandi stormur á Oyggjarvegnum við Norðadalsskarð, í hvirlunum upp til 43 m/s. Strandferðslan byrjaði við avlýsa leiðirnar 58, 66 og 701 og tað var í morgun, men seinnapartin hava teir avlýst enn fleiri Les meira…
Bleiv sparkaður til óvit fríggjanáttina í Tórshavn
Jógvan í Garði bleiv fríggjanáttina sparkaður til óvit í Tórshavn. Hann hevur lagt hendina út á Facebook og biður fólk um at hjálpa sær at finna harðskapsmannin. Hann hevur meldað tilburðin til løgregluna og arbeiðir løgreglan við sakina júst nú. Um nakar veit nakað um tilburðin, so vil løgreglan fegin hoyra frá øllum, so man Les meira…
5. november missir væntandi Kristin Michelsen løgtingssessin ella borgarstjórasesssin?
Nú hevur Heilsa og Innlendismálaráðið skorið ígjøgnum og kravt at málið um borgarstjórasessin og løgtingssessin kemur á skrá á næsta býráðsfundin hjá Tvøroyar Býráð, les meira her “Borgarstjórasessurin og løgtingssessurin á skrá” SáH
Smyril avlýsir vegna veður seinni í dag.
So komu fyrstu avlýsingar í samband við, at stormur verður seinni í dag ella í kvøld. Strandferðslan boðar júst nú frá, at Smyril og leið 60 avlýsa teir seinni túrarnar í dag, sjá niðanfyri: Fyri veður siglur Smyril síðsta túr úr Tórshavn í dag kl. 13:00 og av Tvøroyri kl. 15:30. SáH
Spakin settur í til rennibreytina
“So far, so good”. Soleiðis byrjaði Signhild V. Johannesen, varaborgarstjóri og forkvinna í Mentanarnevndini røðu sína, áðrenn spakin varð settur í til rennibreytina við Másheygg í dag. Verkætlanin at byggja rennibreyt við Másheygg hevur verið á arbeiðsborðunum í nøkur ár nú, og í dag varð eitt stórt fet tikið fram á leið, tá Jógvan Skorheim, Les meira…
Harra formaður kanst tú koyra Poul Michelsen út
Tá ið Fólkafloksmaðurin Jákup Mikkelsen helt røðu, bleiv Poul Michelsen við at brúka kraft ímóti honum og svaraði til ferð aftaná ferð. Jákup Mikkelsen bað formannin fleiri ferðir um at fáa Poul Michelsen at halda munn, men hesin bleiv við at órógva og tað var nær við at Jákup Mikkelsen fór av røðarapallinum, men tá Les meira…
Ægir vann stóru svimjikappingina “Ægir Open”
Ægir vann í stórum stíli svimjikappingina “Ægir Open” seinasta vikuskiftið. Ægir vann helvtina av øllum 40 kappingunum. Ægir vann 20 gull, Suðuroyar Svimjifelag vann 11 gull og Havnar Svimjifelag vann 9 gull. Tíðirnar vóru ikki av teimum bestu, men hetta er fyrsta ordiliga kappingin eftir summarsteðgin, men tó slóu onkrir svimjarar úr Ægir stór persónlig Les meira…
Martin Sivertsen frá Ægir svam ein super 800 metur frí og gjørdist nummar eitt
Martin Sivertsen frá Ægir, sum hevði sett sær fyri at svimja allar kappingarnar í svimjikappingini “Ægir Open” svam ein fantastiskan 800 metur frí ídag. Sjálvur sat eg við síðuna av venjarnum hjá Ægir Jamie Arro og vit hildu at Martin legði alt ov hart út, hann legði út við 1:01.98, men tað tóktist at vera Les meira…
Natanel A. Matras fekk bronsunál við stjørnu í dag
Natanel A. Matras svam ein sera góðan 800 metur frísvimjing í dag. Hann kappast við Heina Hansen frá Suðuroyar Svimjifelag, teir fylgist fyri tað mesta, men í teimum seinastu 50 metrinum setti Natanel A. Matras ein ordiligan endaspurt inn og tann spurturin var so góðir, at hann megnaði at svimja seg til bronsunál við stjørnu. Les meira…


text:
Evropa nær - heimurin fjar
Tá KÍ í 1997 bleiv føroyameistari á fyrsta sinni, ráddi liðið yvir nógvum ungum leikarum, sum nú, 16 ár seinni, enn eru at finna á liðnum. Nevnast kunnu leikarar sum Bára S. Klakstein, Malena Josephsen, Paula Mikkelsen, Ragna B. Patawary og Rannvá B. Andreasen. M.a. kann nevnast at Rannvá, sum 16 ára gomul, skeyt 51 mál í 23 dystum, 28 av teimum málunum og 14 av dystunum vóru í landskappingini.
Trý ár seinni, í 2000, byrjaði KÍ sína longu sigursrøð, sum hevur vart seinastu 13 árini. Longu í 2005 settu KÍ-kvinnurnar nýtt føroyskt met, tí tá slógu tær metið hjá legendariska 66-liðnum hjá KÍ, sum hevði vunnið meistaraheitið 5 ferðir á rað frá 1966 til 1970. Í 2012 løgdu tær seg ájavnt við mennirnar hjá norska Rosenborg, sum hevur megnað at vunnið meistaraheitið 13 ferðir á rað frá 1992 til 2004.
Málið hjá KÍ-kvinnum er at strúka avstað við evropeiska metinum, sum mennirnir hjá Skonto Riga eiga. Skonto Riga vann heimligu kappingina frá 1991 til og við 2004, sum er 14 í tali. Um KÍ-kvinnurnar ætla at seta heimsmet, mugu tær dríva á við somu megi í minst 2-3 ár afturat. Og munnu tær ikki ætla tað?
Heimsmetið fyri flest meistaraheiti á rað, eigur - haldið tykkum fast - Tafea FC, sum liggur í Port Vila, sum er høvuðsstaður í oyggjalandinum, Vanuatu. Frá 1994 til og við 2009, vunnu menninir hjá Tafea FC meistaraheitið 15 ferðir á rað. Vanuatu liggur í ein landnyrðing úr Australia, har búgva umleið 250.000 fólk. Hóast høga íbúgvaratalið eru tað einans 8 lið í bestu deildini, eins og í landskappingi hjá kvinnum í Føroyum, og bara ein deild.
Liðið, sum hevur vunnið flest meistaraheitir í heiminum, er mansliðið hjá Glasgow Rangers, sum hevur vunnið heili 54 ferðir, tó ikki á rað.
Av teimum nevndu leikarunum hjá KÍ eru tað bara Malena og Rannvá, sum hava leikt øll sigursárini. Bára var ikki við í 2009, Ragna ikki í 2011 og Paula ikki í 2012.
Malena og Rannvá - fara hesir báðir úrmælingarnir í føroyskum fótbólti at seta heimsmet saman við hinum KÍ-kvinnunum?


text:
Støðan hjá pápa mínum harmar Eyðgunn, men hon meldar pass
23-07-2018 - 10:00 - Jóanis Albert Nielsen
Fyri fáum døgum síðani gjørdi eg, vegna pápa mín og okkum avvarandi, vart við syndarligu støðuna hjá pápa mínum. Eind 4 í Almannaverkinum er í “industriferiu” í viku 29 -30 - 31, og tí fær pápi mín ikki tann stuðul hann hevur tørv á og rætt til. Summarferian hjá stuðlunum er nú byrjað, og hin 28. juni 2018 fingu vit boð frá kontaktpersóninum, at lítli stuðulin hann vanliga fær, verður munandi skerdur hesa komandi tíðina.


text:
10. september 2018Nr. 125
Kunngerð um broyting í kunngerð um útgjald av burturbeiningargjaldi á motorakførum
(Avleiðingarbroyting)
§ 1
Í kunngerð nr. 45 frá 11. mai 2010 um útgjald av burturbeiningargjaldi á motorakførum verður § 8, stk. 1 og 2 orðað soleiðis:
“Verður motorakfar strikað í akfarsskránni og flutt av landinum, kann eigarin fáa afturgoldið part av virðisgjaldinum. Burturbeiningargjaldið verður eisini afturgoldið.
Stk. 2. Akstovan rindar eigaranum kr. 5.000 í burturbeiningargjaldi.”
§ 2
Henda kunngerð kemur í gildi dagin eftir, at hon er kunngjørd.
Fíggjarmálaráðið, 10. september 2018
Kristina Háfoss (sign.)
landsstýrismaður
/ Bjarni Askham Bjarnason (sign.)


text:
Hvussu hevur gongdin verið í fólkatalinum í øllum bygdum og býum kring landið seinastu 25 árini? Tað var fyri 25 árum síðani, at Føroyar rendu seg í lemjandi kreppuna, ið førdi til hópfráflyting og minking í fólkatalinum. Kreppan stóð við í fimm ár, áðrenn tað fór at ganga uppeftir aftur. Og síðan tók tað aftur tíggju ár at koma upp á sama fólkatal fyri alt landið.
Tó er ógviliga ymiskt, hvussu tað er gingist í ymisku býunum og bygdunum hesi árini. Í 44 av teim 119 bygdunum og býunum er fólkatalið komið upp á ella upp um støðið í 1990 – hjá summum teirra langt uppum.
Men í teim flestu – 75 av teim 119 – er enn ikki komið upp á sama fólkatalið. Og í fleiri av hesum – ofta teimum minstu - dragnar áhaldandi.
Tað er hetta, sum verður tikið fram í talvunum niðanfyri, hvussu ymiskt tað hevur gingið. Tá Hagstovan vanliga ber tíðindi um gongdina í fólkatalinum, verður tað gjørt í kommunum og høvuðsøkjum og ikki í teim einstøku stórthundrað bygdunum og býunum, tí tær talvurnar verða so rúgvismiklar. Vil ein vita, hvussu gongdin er í bygdunum og býunum, skal ein sjálvur leita upplýsingarnar fram í hagtalsgrunninum.
Hesa ferð fara vit at vísa, hvussu gongdin hevur verið seinastu 25 árini í tveimum stórum talvum, settar upp við fólkatali og broytingum í fólkasamanseting fyri allar bygdir og býir, skipað eftir núverandi kommunum.
Fyrra talvan vísir fólkatalið 1. januar 1990, 2000, 2010 og 2015, og hvussu ymiskt tað hevur háttað sær við vøkstri ella minking hesi 25 árini.
T.d. kann nevnast, at samstundis sum alt fólkatalið í landinum er vaksið við 931 frá 1990 til 2015, so er Klaksvíkar býur minkaður við 239 meðan Ánirnar og Norðoyri eru vaksnar við 93 - Elduvík, Funningsfjørður og Funningur eru farnar í helvt - Fuglafjørður minkaður við 110 - Norða- og Syðrugøta vaksnar við 161 - Runavík og Saltangará vaksnar við 332 – Norðskála og Oyrarbakki vaksnar við 121 – Tórshavnar býur er minkaður við 488, meðan Hoyvík er vaksin við 2.511 og Argir við 547 – Sandavágur vaksin við 125, men Sørvágur minkaður við 13 – Tvøroyri er minkað við 569, men Froðba og Trongisvágur vaksin við 76 og 120, o.s.fr. Í hesum síðsta døminum skal tó gerast vart við, at broytingar vórðu gjørdar á sumri 2009 í markinum millum bygdirnar, so at um hundrað fólk vórðu løgd aftrat bæði í Froðba og í Trongisvági við samsvarandi minking á Tvøroyri.
Fyrra myndin er eitt diagram, sum vísir vøkstur ávikavist minking í tali fyri einstøku bygdirnar og býirnar, sett upp í raðfylgju frá størstu minking til størsta vøkstur.
Seinna myndin er eitt diagram sum tað fyrra, men har raðfylgjan er eftir prosentvísu broytingini.
Seinna talvan vísir broytingina í fólkasamansetingini frá 1990 til 2015 í mun til aldur og kyn. Tað er nevnliga ikki nóg mikið bara at hyggja eftir sjálvum fólkatalinum, tí tað kann vera av enn størri týdningi at hyggja eftir, hvussu samansetingin millum aldursbólkar og kyn er broytt.
Vit kunnu taka tølini fyri allar Føroyar sum dømi:
Frá 1990 til 2015 er fólkatalið vaksið við 931 fólkum. Men aftan fyri hetta talið liggur, at tann yngri parturin av fólkinum (0 – 39 ár) er minkaður við 5.438 fólkum, meðan tann eldri parturin (40 ár og eldri) er vaksin við 6.369 fólkum. Eisini henda forskjótingar millum kynini. M.a. kann vera stórur áhugi fyri aldursbólkinum av kvinnum millum 20 og 40 ár, tí hesar hava størstan týdning fyri framtíðar fólkagrundarlag. Har var støðan fyri allar Føroyar tann, at í 1990 vóru hesar kvinnur 31% av fólkatalinum. Nú 1. jan. í 2015 var hesin bólkurin minkaður niður í 23% av fólkatalinum.
Í talvuni sæst, hvussu hesi viðurskifti eru fyri allar bygdir og býir kring landið.
Viðm.: Bygdir og býir í hesum yvirliti eru eftir bygdaskránni hjá Landsfólkayvirlitinum.
Talvurnar eru so rúgvismiklar, at hvør teirra er í trimum pørtum. Til ber eisini at prenta talvurnar í pdf: Talva 1 og Talva 2.


text:
Bólkur A
AB, 07 Vestur, B36 a, B36 b, B36 c, MB, NSÍ, Víkingur a, Víkingur b og FC Suðuroy
18. august í Gøtu/Leirvík (Víkingur)
1. september í Vágum (07 Vestur)
15. september í Havn (B36)
29. september á Argjum (AB)
-----
Heitt verður á felagið, ið hevur ábyrgd av kappingini / umfarinum, um at senda úrslitini til FSF skjótast tilber eftir lokna kapping / umfar.
-----
Viðmerkingar ella rættingar í samband við yvirlitið omanfyri kunnu sendast til hanserik@fsf.fo.
Viðmerkingar ella rættingar í samband við kappingarnar kunnu sendast til kappingarleiðaran, Sunniva Kollslíð (sunniva@fsf.fo).
-----
Dagført: 19. september 2018


text:
Jens Hákun Leo
20.12.2016 - 12:43
Tíðindi > Uttanlands - Kríggj
Russiski forsetin, Vladimir Putin, sigur í dag, sambært fleiri altjóða miðlum, harímillum The Independent, at endamálið við drápinum av russiska sendiharranum í Ankara, Andrej Karlov, er at oyðileggja viðurskiftini ímillum Russland og Turkaland.
Andrej Karlov varð í gjár skotin og dripin til eina framsýning á einum listasavni í Ankara av 22-ára gamla Mevlut Mert Aydintas, sum sjálvur varð skotin til deyðis stutt eftir.
Vladimir Putin segði eisini hesum viðvíkjandi, at eitt annað endamál við drápinum av Andrej Karlov er at oyðileggja royndirnar hjá Russlandi, Turkalandi og Iran at finna eina loysn uppá kreppuna í Sýria.
- Eitt brotsverk er framt, og tað var uttan iva ein provokatión við tí endamáli at oyðileggja viðurskiftini ímillum Russland og Turkaland og at oyðileggja friðartilgongdina í Sýria, sum er sett í verk av Russlandi, Sýria og Iran...Tað kann bara vera eitt aftursvar uppá hetta, og tað er at herða stríðið ímóti yvirgangi, segði Vladimir Putin hesum viðvíkjandi úr Kreml í Moskva.
Vladimir Putin segð eisini, at hann vildi hava at vita, hvør hevði givið drápsmanninum boðini at gera, sum hann gjørdi, og at hann hevði lovað turkiska forsetanum, Recep Tayyip Erdogan, at senda russisk loyniløgreglufólk til Ankara, høvuðsstaðin í Turkalandi, at hjálpa turkum við kanningararbeiðnum.


text:
Fløgg
Flagg umboðar tjóð ella fólk. Eitt flagg er flaggdúkur, har ávíst mynstur og ávísir litir eru. Altíð hava fløgg í øllum møguligum litum havt serstakan týdning. Fleiri millumtjóða samgongur hava eisini egið flagg, til dømis Reyði Krossur ella ST. Fløgg hava stóran týdning í ófriðartíðum. Heryvirmaðurin fyri hvørjari herdeild hevði altíð ein merkismann sær við lið, so hermenninir kundu síggja hvørja leið, teir skuldu halda. At taka flagg fíggindans merkti næstan altíð at vinna sigur. Teir vundu altíð egið flagg á stong uppi yvir fíggindans flaggi, tá ið teir høvdu tikið skip ella skansa hansara. At flagga við hvítum flaggi í kríggi merkir, at tú gevur teg undir, at flagga lágt merkir, at tú heiðrar tann, ið deyður er.
Av 196 sjálvstøðum londum í heiminum hava 64 lond eitt átrúnaðarligt súmbol á flagginum. Tað er PEW-granskingarstovnurin sum hevur í 2014 hugt nærri eftir súmbolunum sum hesi fløggini hava.[1] Sigast skal at stovnurin ikki hevur tikið øll fløgg við, millum annað eru tey fýra norðurlendsku hjá Álandi, Sámalandi, Grønlandi og Føroyum ikki við. Men av teimum 196 londunum sum eru við í kanningini, so hava 64 fløgg eitt átrúnaðarligt súmbol. Av hesum 64 londunum hava umleið helmingurin (48 prosent) eitt kristið súmbol, meðan ein triðingur (33 prosent) hava eitt islamskt súmbol. Tað merkir at tvær tær størstu átrúnaðirnar hava 81 prosent av fløggunum sum hava átrúnaðarlig súmbol á fløggunum. Kristin súmbol eru á 31 av fløggunum sum eru úr Evropa, Asia, Amerika og Kyrrahavslondunum. Nøkur fløgg innanfyri Commonwealth hava Union Jack við sínum krossi sum ein part av egnum flaggi. Islamsk súmbol eru á 21 fløggum í norðara parti av Afrika, Asia og í Miðeystri. Súmbol frá buddismuni og hinduismuni eru at finna á fimm fløggum. Trý av fløggunum hava súmbol frá báðum átrúnaðunum. Ísrael er einasta landið sum brúkar jødisk súmbol á sínum flaggi. Seks lond hava átrúnaðarlig súmbol sum stava frá øðrum religiónum.
Føroyska flaggið[rætta | rætta wikitekst]
Høvuðsgrein: Merkið
Okkara flagg, Merkið, er millum heimsins yngstu. Tað fekk gildi 25. apríl í 1940, tá ið enska stjórnin viðurkendi tað.
Til 1940 var Dannebrog almenna flagg føroyinga. Men tá ið týskarar høvdu hersett Danmark, og onglendingar Føroyar, var einki samband millum londini, og teir sameindu vildu ikki, at vit skuldu brúka danska flaggið, men tað føroyska, sum Jens Oliver Lisberg hevði teknað í 1919. I bæði 1920- og 1930-árunum var mangan hart stríð í Føroyum millum sjálvstýrissinnaðar føroyingar og danskar myndugleikar um Merkið.
Flaggað verður ymiskar hátíðardagar, til dømis ólavsøkudag, 1. jóladag, nýggjársdag, 1. páskadag, flaggdagin, arbeiðaradagin o.a. langafríggjadag og minningardag teirra sjólatnu verður flaggað lágt. Í álmanakkanum er yvirlit yvir almennar flaggdagar.


text:
Steve Wozniak
Stephen (ella Stephan) Gary "Steve" Wozniak, føddur 11. august 1950[1], eisini kendur sum "Woz", er ein amerikanskur slóðbrótari innan persónligu teldumenningina í 1970-árunum, og ein av stovnarum teldufyritøkunnar Apple Inc. Steve uppfann og tilrættarlegði einsamallur Apple I telduna í 1976[2], sum var teldan, ið fyrst gjørdi Apple kent í 1970-árunum. Hann átti størstan lut í Apple II telduni, har Steve Jobs sniðgav óvanliga teldukassan, og Rod Holt uppfann ta einastandandi streymveitingina.
Seth Rogen spældi Steve Wozniak í filminum Steve Jobs, ið kemur út í 2015. Steve hevði fyrr verið spældur av Josh Gad í filminum Jobs, ið kom út í 2013.


text:
Fjallalandið Slovenia er í Útnyrðingspartinum á Balkan. Eftir at hava staðið undir Eysturríki og síðan verið samveldisríki í Jugoslavia, gjørdist landið frælst í 1991. Vakra landslagið við høgum fjøllum, vøtnum og skógum dregur mong ferðafólk. Kríggið í gomlu samveldislondunum er farið illa við búskapinum, helst í ferðavinnuni.
Hóast slovenar vóru undir eysturríkarum í nærum túsund ár, hava teir varðveitt mentan sína og mál sítt, sum hoyrir til slavisku málini. Litføgur klæði við baldýraðum mynstrum og eitt sjáldsamt høvuðklæði eru partur av mentan teirra. Mesta fólkið býr í smáum býum ella í mongu bygdunum, ið eru um alt landið. Um 300.000 fólk búgva í høvuðsstaðnum Ljubljana; hann er næstminsti høvuðsstaður í Evropa.
Alpurnar eru suður í Norðurslovenia. Her eru høg fjøll og djúpir, avbyrgdir dalar. Smáir býir og smáar bygdir við smølum krókutum vegum og timburhúsum eru í dølum og líðum, har ikki er árent fyri skalvi og omanlopi. Av tí at so ringt er at koma fram í hesum kavatakta og bratta lendi, vórðu hesi búpláss mestsum avbyrgd í øldir, men nú á døgum eru tey ímillum best umtóktu ferðamannastøð í Slovenia.
Stórir skógir eru í Slovenia; haðan fæst viður til saguløð og pappírsverksmiðjur. Seinastu árini hava slovenar fingið nógvar vesturevropeiskar fyritøkur at loyvt slovenum at byggja verksmiðjur, sum gera t.d. bilar, trukkar, mortorsúkklur og køliskáp í verksmiðjum í Slovenia.
Longu í ár 1580 varð kynbótastøð til ross gjørd í tí, sum nú er Slovenia. Støðin skuldi ala ross til navnframa spanska ríðiskúlan í Wien. Fannhvítu lippizanerrossini vórðu ald á hesari støð. Tey verða í dag hildin at vera vakrastu ríðingarross í heiminum.
Slovenia og Kroatia eru norðan úr kavataktu Alpunum og suður at sólfevndu strondunum við Adriahav. Savaá rennur í ein landsynning ígjøgnum bæði londini, fer fram við báðum høvuðsstøðunum Ljubljana og Zagreb og rennur at enda í Donau. Fram við Sava er nógvastaðni slætt, fruktagott lendi. Fyri vestan í Slovenia er landsluturin Karst, ið eitur eftir stórslignu kálksteinsfjøllunum. Summi helli í Karstfjøllum, t.d. tey við Postonja, eru so stór sum dómkirkjuhválv. Av tí at bæði londini í øldir vóru undir keisaraveldinum Eysturríki-Ungarn, hava tey havt nógv mentanarligt samband við onnur lond í Evropa. Tá ið fyrri heimsbardagi var um at vera av, vórðu tey limað inn í nýstovnaða samveldisríkið Jugoslavia; men í 1991 lýstu tey seg sum fræls ríki.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Ljubljana
Vídd: 20.250 km2
Fólkatal: 2.002.000
Alment mál: slovenskt
Átrúnaður: kristindómur 96%, aðrir 4
Stýrirlag: fólkaræði, fleirflokkaskipan
Gjaldoyra: evra


text:
Um 10 tíðina í morgun kom Líðhamar á Klaksvík. Teir høvdu roynt við línu norðanfyri og høvdu 10.520 pund. 4.600 pund toskur, 5.800 pund og restin var annar fiskur. Veiðan var boðin út á Fiskamarknaðinum Føroyar og landa bleiv til N.F.C.S. Kl. 13.00 kom Norðsøki og hann landaði eisini til N.F.C.S. og høvdu teir 10.180 Les meira…
Kvikk hevur verið til fiskiskap í Eystur Grønlandi og hann landaði til Kósina í gjár. Teir byrjaði túr tann 24. juni og hava gjørt ein góðan túr, teir høvdu 170.000 pund, Ein partur bleiv eisini boðin út á Fiskamarmaðinum Føroya og tað var Líri 3120 pund, Kongafiskur 1740 pund og restin kalvi. Fiskaklettur hevði ein Les meira…
Klokkan tvey í nátt svaraði USA , Ongland og Frankaríki aftur uppá Gassálopið hjá Bashar al-Assads á Douma. Tey sameindu bumbaði útvald støð í Sýria. Hetta bleiv gjørt, fyri at vísa Assads, Rusland og Iran, at Vesturheimurin góðtekur ikki, at kríggjast verður við kemiskum vápnum. Her kanst tú síggja tíðindafundin hjá Donald Trump, har hann Les meira…


text:
Føroya Skúlabókagrunnur gevur út nýggja sangbók eftir Alexandur Kristiansen. Í bókini eru 99 barnasangir. Alexandur hevur áður givið tvær barnasangbøkur út, ið nú eru uppseldar, Kannubjølluvísur (1977) og Barnabros (1983). Flestu sangirnir í teimum bókunum eru tiknir við í nýggju sangbókina. Tað serliga við hesari bókini er, at nógvir nýggir sangir eru við, ið tónaskaldið Knút Olsen hevur gjørt lag til. Knút hevur eisini skrivað nótar við besiffringum til allar sangirnar. Hetta er ein sera hent sangbók til skúlabrúks.
Fleiri av sangunum hava verið at hoyrt og eru væl dámdir av børnum. Øll kenna vit Grísaflísa Pætur og Dorius í Depli. Upprunaligir og føroyskir sangir verða sum frálíður ein partur av tí mentanararvi, vit geva víðari til komandi ættarlið. Tí er hetta ein bók, ið ikki einans kann verða brúkt í skúlunum. Øll, ið syngja við børnum ella fáast við tónleik, kunnu fáa nógva gleði av henni.


text:
Rás2 13.06.2018 (23:55)
HM-sending úr Bowlinghøllini hósdagin (Rás2)
Klokkan 14 til 16.30 seinnapartin hósdagin verður sendingin "Spurin" á skránni hjá Rás2. Sent verður beinleiðis úr Bowlinghøllini á Hálsi í Havn í samband við, at HM í fótbólti byrjar klokkan 16 seinnapartin tá vertslandið, Russland tekur ímóti Saudi Arabia á Luzniki leikvøllinum í Moskva.
Millum klokkan 14 og 15 fer Petur Zachariassen at práta við leiðara og starvsfólk um virksemið hjá Bowlinghøllini, og hvat gjørt verður burturúr í Bowlinghøllini í samband við, at HM er komandi fýra-fimm vikurnar.
Millum klokkan 15.10 og 16 er HM-fótbóltspanel á skránni, har Heri Simonsen fer at spyrja Oddbjørn Joensen og Trónd Arge um teir átta HM-bólkarnar, og um hvønn favoritt teir hava til HM-endaspælið í Russlandi.
Millum klokkan 16.10 og 16.30 verður prátað við ársins venjara í føroyskum kvinnufótbólti í 2010, Birnir S. Hauksson, ið er úr Íslandi. Prátað verður um íslendsku vónirnar og um íslendska HM-hópin sum føroyingar hava stóran áhuga í.
Øll kunnu lurta við á www.midlar.fo, og annars á FM 88,7, FM 91,7, FM 93,9, FM 95,5 og á FM 98,7.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kostbreytin heldur lív í føroysku matmentanini
24.10.2017 - Jonna Maria Tróndardóttir
Aftur í ár hevur kostbreytin í Nám X undir leiðslu av meistarakokki okkara, Jacobu Lervig, hildið lív í føroysku matmentanini.
Seyður er annað enn kjøt. Innmaturin smakkar sera væl, og blóðið er sera heilsugott.
Pylsuindrini vórðu væl stúvað við blóði í køkinum í Nám X seinnapartin í dag.
Tey lótu blóð upp í indrini, tá myndakvinnur okkara á miðlabreytini vóru á vitjan.
Myndirnar sýna nøgdsamar næmingar matgera:


text:
Orð og lag: Ókendur
Týtt úr donskum: Victor Danielsen
Upprunaheiti: Det herlige land i tro jeg ser
1. Eg síggi í trúnni landið ljóst,
har sorg ei níva skal mítt bróst;
hin troytti har frið og uggan fær,
Guds børn eiga øll ein bústað har.
Niðurlag: Kemur tú, kemur tú
við til hitt friðarins land við mær?
Kemur tú, kemur tú
við til hitt friðarins sæla land?
2. Hitt fagra, hitt ljósa, glaða land,
av synd tað aldri myrkjast kann,
tær skínandi hallir skyggja har
í gulli, so langt, sum eygað sær.
3. Tað er, sum eg hevði longu sæð
ta dýrd, ið fyllir hin gylta stað,
hans glitrandi ljós og lívsins á,
og trøini vaksa ánni hjá.
4. Mær tykist at sjá tey frelstu við
av øllum fólkum – eitt fagurt lið –
í skínandi skrúði standa fró
og hevja eitt ævigt sigursljóð.
5. Hin glitrandi staður, høllin dýr
er heim mítt, har mín Faðir býr,
og sál mín fer skjótt til henda stað
at hvíla í ævir loyst og glað.


text:
Dagsins leikari í dag gjørdist nummar átta hjá KÍ, Jens Mortan Samson og tað var fult uppiborið. Hann spældi ein branddyst. Tillukku Jens Mortan SáH
KÍ á odda 2-0 við Jens Mortan
Í legði 42 minuntti legði Jens Mortan Samson seg á odda 2-0. Ein B36 missir bóltin á miðjuni og Jens Mortan Samson gjørdist púra fríur og ótarnaður kundi leggja KÍ á odda 2-0.
KÍ frammanfyri 1-0 í hálvleikinum
Tað gongur gott hjá okkara U15 dreingjum, teir eru frammanfyri 1-0 í hálvleikinum og var tað David Biskopstø Andreasen, sum hegnsliga langt útaftur smekkaði bóltin í málið hjá B36, tá ið 7. min. vóru leiktir. Koyr á KÍ Seinni hálvleikur er byrjaður og tit kunnu síggja dystin her:
Her síggja tit beinleiðis stroymin U15 B36-KÍ
Finalan hjá U15 hjá dreingum verður stroyma beinleiðis. Tað eru spældir 30 min. og KÍ er á odda 1-0. Her beinleiðis troyming av Tórsvølli frá finaluni um Cadbury Steypinum millum B36 – KÍ, klikk her: “U15 B36 – KÍ” ella á mynd herundir. Koyr á KÍ SáH
Føroyingar við til norðurlendska skjótikapping í Noregi
Komandi vikuskifti er norðurlendsk meistara kapping í ítróttar skjóting í Oslo í Noregi. Skjótisamband Føroya hevur úttikið 6 skjúttar at umboða Føroyar í kappingini. Teir eru Finn Ludvig, Esmar Joensen og Jón Jacobsen í trap, og Jóannis Joensen, Tórur Fløtt og Jóhann Fløtt í skeet. Hesirskulu kappast í leirdúgvuskjóting, við aðrar skjúttar úr Danmark, Finnlandi, Les meira…
KÍ vann sannførandi 6-0 á B71
Í gjárskvøldið tók KÍ ímóti B71 í Djúpumýru. Fyrri hálvleikur var javnur, vit einari lítari yvirvág til KÍ og miðskeiðis í hálvleikinum legði Henry Heinsen KÍ á odda 1-0 eftir eitt gott hornað frá Ronni Møller Iversen, hetta gjørdist eisinis støðan í hálvleikinum. Í seinna hálvleiki skrædnaði alt hjá B71 og KÍ vann sannførandi dystin Les meira…
1. deild spælir í kvøld ímóti B71 kl. 19.15
Kl. 19.15 verður spennandi dystur á Djúpumýrið ímillum KÍ – B71. KÍ liggur framvegis nummar eitt í 1. deild, men tapti seinasta leygardag dystin ímóti Skála 1-0 á útivøllið og nú nærkast hini liðini KÍ, so tað er sera umráðandi at KÍ vinnur dystin í kvøld. KÍ liggur enn nummar eitt við 45 stigum, ÍF Les meira…
Annika Olsen vitjar langhylin í Hafnafirði
Saman við mentanarnevndini hava vit verið til sera áhugaverdar framløgur á Ráðhúsinum í dag um m.a. teirra rúspolitikk millum ung. Ísland er tað norðurlandið, har fæðst drekka rúsdekka millum ung. Ein vitjan hevði tó min størsta áhuga i dag, vitjanin á langhylinum i Hafnafirði. Hylurin er olympiskt góðkendur við 10 geilum. Hetta var ein áhugaverd Les meira…
Málið hjá Jóannes K. Danielsen til 2-0
Tá ið 70 min. vóru leiktir legði Jóannes K. Danielsen KÍ á odda til 2-0, eftir at Páll Klettskarð hevði roynt seg, bólturin endaði hjá Jóannes K. Danielsen og hann smekkaði til og bólturin sang í málinum hjá EB Streymi til 2-0. Her málið hjá Jóannes, sjá herundir. SáH
Fyrsta málið hjá Óli Eyðsteinsson Poulsen í Betri deildini
Í aller síðstu sekundunum legði innskifti Óli Eyðsteinsson Poulsen KÍ á odda 3-0 ímóti EB Streym, eftir eitt gott innlegg frá Ronni Møller Iversen í vinstur síðu og har stóð Óli Eyðsteinsson Poulsen púra fríur og lættliga stýrdi bóltin í tóma málið og hetta var eisini fyrsta málið hjá Óla Eyðsteinsson Poulsen. Stórt tillukku Óli. Les meira…


text:
Gamaní, Ozzy hevði astma innhalator við á pallin, og drakk te úr einum koppi, í staðin fyri eina whiskey fløsku og hasjsigarett. Rukkuttu fingrarnir hjá Geezer og Tony sóu margháttligir út á stóra skíggjanum við pallin, meðan teir vundu tungan tónleik úr sínum gittarum. Ótrúligt at sovorðin djevlaljóð kunnu koma úr so gomlum monnum.
Nú Black Sabbath aftur skulu spæla í Kongaríkinum Danmark, stakk eg hondina niður í Lippukassan eftir hesum ummælinum av tí upprunaliga tungmálmsbólkinum, seinastu ferð hann vitjaði í Danmark við upprunasangaranum Ozzy Osbourne á odda. Hetta ummældi eg fyrst í juli 2005.
Mánadagin hevur man so møguleika at ogna sær enn eitt atgongumerki til Black Sabbath, hesa ferð í Forum í Keypmannahavn 26. november, kenslan er ein “skal? skal ikki?”
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninum.
Photo credit: Toke_j / Foter.com / CC BY-NC-SA


text:
Orð og lag: Herbert Brander
Týtt: Páll á Lakjuni
1. Harri, í ungdómi frelsti tú meg,
og hjartað varð fylt við gleði,
burtur svann ófriður av mínum veg,
tú gavst mær tín fulla frið.
Niðurlag: Tak meg av nýggjum, áh, Frelsari mín,
gev mær hin himmalska friðin.
:,: Jesus, mær leingist, eg vil vera tín,
tín, hóast einki eg kann. :,:
2. Harri, tú rætti í kærleik mær hond
og tók meg at tínum hjarta,
tá vórðu bundin tey ævigu bond,
og brúður tín gjørdist eg.
3. Harri, eg elski ta hond, sum hin dag
varð negld fyri meg til krossin,
meðan eg ferðist til himmalsins stað,
hon aldri mær sleppa skal.


text:
Orð: Zacharias Zachariassen
Lag: Jóannes á Váli
1. Um lívsmynstrið fløkt tykist vera og høpisleys
vevarans sløg, um mangt er, sum tungt er at
bera, og vikna tey riðandi knø, um sansir og
evni enn bila, og menningin tarnað enn er,
Gud hevur tó alt so tilskilað, at brek hann til
signingar ger!
2. Alt tykist sum endar og knútar, og lívsmynstrið
rangvørgt sær út – sum lepar og kloddar og
klútar – tú nívist av sorg og av sút. Men ein dag
er lívsmynstrið endað, og vavið, sum ranguna
ber, á rættuna Harrin skal venda og vísa: Gud
kærleiki er!
3. Tá skjúttilin ei meira gongur, og Gud dregur
vadmalið frá, og bummurin slær ikki longur, tá
fullvæl vit skilja hans ráð, hví júst hinir
myrkastu træðrir, sum gylla tey ljósastu bond, í
mynstrinum gjørdust so fagrir í Meistarans
alkønu hond!
4. Tá loypur hin lamni av gleði, hin deyvi tá
hoyrnina fær, hin menningarveiki fær megi, hin
blindi til fulnar tá sær! Hin brekaði tá verður
grøddur, og burt svinna sárki og sár, hin
sinnistyngdi – nú møddur – tá turkað fær
burtur hvørt tár!


text:
Myndir: Birgir skrivar seg inn hjá Google. Kristoffer Evensen tekur ímóti og bjóðar døgurða í grøna garðinum. Unn og Kristoffer skifta orð um teldutøkni og arbeiði um landamørk. The Growing Connection er heitið á verkætlan um mat, umhvørvisvernd og orku. Reyðu dyrnar føra lúkst innar til teir báðar, ið stovnaðu Google. Modell av rúmdarskipinum Galactic. Birgir og Kristoffer siga farvæl (Myndir: Jógvan og Birgir Kruse)
Meðan flestu føroyingar gjørdu seg klarar til midnáttarsangin á ólavsøku, vóru vit á vitja hjá Google í Mountain View í Silicone Valley. Hetta er høvuðsborgin hjá Google, nevnd GooglePlex. Fyriktøkan, ið er heimsins sterkasta brand, hevur tíggju ár á baki. Bara á hesum staði starvast 6000 fólk.
Kristoffer Evensen hevur boðið okkum á vitjan. Hann er úr Oslo, men arbeiðir hjá Google í Dublin, har hann er leiðari av partnership-deildini.
Í løtuni verða útvið túsund føroyskar skúlabøkur, sum Føroya Skúlabókagrunnur varar av, lisnar inn, so tær kunnu takast fram í skipanini Google Book Search. Talgilda innlesingin fer fram í grannabýnum Sunnyvale, har Google hevur eina deild, sum bara fæst við bøkur.
Tað var hugtakandi at ganga runt í bygningunum hjá Google. Heimsins sterkasta brand er samstundis tað mest avslappaða arbeiðsplássið eg havi upplivað. Starvsfólkarøktin er í hásæti, øll trívast og hava tað stuttligt við teirra avbjóðingum. – Men summerfrítíðin í Evropa er munin betri enn her í Amerika, sigur Kristoffer, sum javnan fer úr Dublin at loysa uppgávur hjá Google í Mountain View, tí einki er sum tann persónliga kontaktin, sigur hann.
Arbeitt verður flekstíð frá 6-9 um morgunin og til 16-20 um kvøldið. Ókeypis matstovur, ið borðreiða ymist, eru í øllum deildunum. Matur fæst morgun, middag og kvøld og til ber at fáa máltíðir heim til alt húskið. Samstundis verður dentur lagdur á heilsurøkt. Her er spinning og workout, og í einum svimjihyli kanst tú svimja móti streyminum.
Í felagsgarðinum verða plantur dyrkaðar, so gott salat fæst til allar ársins máltíðir. Á tekjunum eru sólfangarar, so Google er sjálvforsýnandi við elstreymi, ið eisini fær vaskimaskinurnar at snurra, so øll hava rein klæði, uttan at binda tíðina til vask.
Til ber at hava hund og súkklu við inn í arbeiðsrúmini. Bussarnir, ið koyra til og frá arbeiði, hava tráðleyst internetsamband og pláss til súkklurnar. Millum bygningarnar hjá Google ber til at koyra og renna á altskyns hjólum.
Arbeiðsumhvørvið er avslappað og einki sást til stress, sjálvt ikki tá undirritaði avmyndaði dyrnar inn til teir báðar stjórarnar, ið grundaðu Google fyri tíggju árum síðani. Men eg fekk tó eina ábending um ikki at taka fleiri myndir.
Sum skipan er bygnaðurin flatur. Øll hava altíð atgongd til leiðarar og stjórar. Her síggjast eingi mappudýr og ikki ein einasti klædningur, attachémappa ella onnur súmbol, sum ímynda makt, móta og mæti.
– Tvær ferðir um vikuna hava vit fund við starvsfelagarnar í USA um stórskerm, ið virkar sum eitt forlongt skrivstovuborð, har hann stendur í Dublin, sigur Kristoffer og leggur dentin á at telesambandið og tøknin er í topp.
Talvur og spæliborð eru alla staðni og fólk kunnu sita, sum teim lystir. Í einum rúmi er massasja og í stórum, opnum rúmum eru stabil tjøld sett upp. Her kunnu skrivstovur og fundarhøli vera eina tíð. Alt samalt í einum opnum, stillførum og gjøgnumskygdum umhvørvi, har øll starvsfólk hava eitt til felags – gleðina at arbeiða júst á hesum staði.
Undir einum lofti hongur eitt modell av rúmdarskipinum Galactic hjá Richard Branson. Rúmdin hevur stóran áhuga hjá Google, ikki minst tí at grannin eitir NASA. Fyri stuttum hava teir báðir, ið stovnaðu Google, gjørt avtalu við NASA at byggja ein granskingardepil, ið fevnir um alt teirra grundøki. Afturfyri sleppur NASA at brúka privatflogfarið hjá Google-ánarunum, sum so aftur sleppa at lenda hjá NASA.
- Hjarnuuppgávan er at leita og støðugt at duga betur at leita, sigur Kristoffer og leggur afturat at onkuntíð kann verða, at tey fara av leið og fortapa seg í øðrum viðurskiftum enn tí, sum alt snýr seg um – at skipa heimsins bestu leiting. Tað er hjarnuuppgávan hjá Google, sigur Kristoffer.
Google byrjaði í einum bilskúri, har tveir ungir menn høvdu gjørt eina heimasíðu. Eftir hálvan annan tíma er vitjanin í GooglePlex av. – Hugsa tær, at so nógv kann spyrjast burturúr bara einari heimasíðu, sigur Hanus, tá frálíka máltíðin var farin niður um.
Vit takkaðu fyri okkum á bilplássinum hjá Google og góvu fryntliga Kristoffer eina gávu úr Føroyum. Tjóðardagin fekk hann bókina Faroe Islands Today, har Sigrið Rasmussen í tjóðbúnað prýðir permuna. Harafturat fekk Kristoffer eitt eintak av mest seldu føroysku fløguni í ár – Pickin’ Time in Nashville, sum Hallur Joensen syngur.
- Eg droymi um ein túr til Føroya í seglbátinum hjá okkum, sum er 42 føtur. Har afturat kemur, at kona mín arbeiðir á kunningardeildini hjá Patrick Wallace, ið er stjóri á írska tjóðarsavninum Irish National Museum. – Júst nú hevur danska víkinaskipið Havhingsten verið á vitjan í Dublin og tá var stórur áhugi fyri Roskilde og víkingasavninum har. So hvør veit, kanska knýta vit øll hesi áhugamál saman og koma til Føroya, sigur ein brosandi Kristoffer Evensen at enda í grøna og burðardygga umhvørvinum hjá Google í Mountain View.


text:
Fitness í Tórshavn
1400m2 nýumvæld hølir við tveimum venjingarsalum til lið á
ávikavist 160m2 og 70m2.
Vit bjóða øll lið, sum eru á heimasíðu okkara. Okkara starvsfólk
hava viðkomandi útbúgvingar og góðkend skeið. Vit bjóða eisini
kostráðgeving frá útbúnum kostráðgeva, vøddamíking og
fysioterapi.
Vit hava eitt stórt og rúmligt øki við "cardio"-maskinum.
T.d rennibond, " Crosstrainarar", " Arctrainarar, súkklur og
rógvimaskinur. Harafturat hava vit tvey stór økir til venjing
í maskinum og við vektum. Tað eina øki er við leysum
vektum, "bonkpress", "cablecross", "squat rack", "scotts curl",
"Dip/chin up" við meira. Í hinum venjingarøkinum eru nógvar
nýggjar venjingarmaskinur, herímillum kunnu vit sum
einasti venjingarsentur í Føroyum, bjóða fram okkara
nýggja "Powerplate og Powebike" øki.
Til børnini hava vit eina spælistovu og vit veita ókeypis
barnaansing meðan tú venur. Vit hava hølir til vøddamíking,
kostráðgeving og fysioterapi. Vit hava útbúgvi starvsfólk, sum
kunnu veita tær ta vegleiðing og hjálp, ið tær tørvar. Vit hava
eina góða útluftingarskipan, sum tryggjar fríska og reina
inniluft.
Okkara nýggja og flotta venjingarsentur skal upplivast. Minst
til, at fyrstu ferð tú venur er ókeypis.
Vit gleða okkum at ynskja tær vælkomnum.
Vælvera Fitness -nógv meira enn bert venjing.
Upplatingartíðir í Tórshavn
Mánadag - hósdag: 05.30 - 22.00
Fríggjadag:
05.30 - 20.00
Vikuskifti:
07.30 - 18.00
Starvsfólk at hitta í Tórshavn
Mánadag - hósdag: 09.00 - 22.00
Fríggjadag:
09.00 - 20.00
Leygardag:
09.00 - 18.00
Sunnudag:
15.00 18.00


text:
Vegleiðing um at klaga
Ynskir tú at klaga um Suðuroyar Sparikassa, skal tú í fyrstu syftu seta teg í samband við tína deild.
Um ein tílík áheitan ikki førir til nøktandi úrslit, kanst tú leggja klaguna fyri klaguábyrgdarhavara í Suðuroyar Sparikassa. Klaguábyrgdarhavari í Suðuroyar Sparikassa er stjórin Søren L. Bruhn.
Tú kanst fáa samband við klaguábyrgdarhavaran við brævi, um telefon, teldupost ella persónliga við at venda tær til:Suðuroyar Sparikassi Vágsvegur 60Postboks 2FO-910 Vágur
Søren L. Bruhn - stjóri, tel. 359870, teldupost: soren@ss.fo
Danska Peningastovnskærunevndin
Avtala er gjørd millum Felagið Peningastovnar og Finansrådet um, at privatkundar í føroyskum peningastovnum kunnu klaga um peningastovnin fyri Peningastovnskærunevndini (Pengeinstitutankenævnet).
Avtalan kom í gildi 1. januar 2011 og fevnir tí bert um klagur, har kravið er íkomið eftir 1. januar 2011. Avtalan er bert fyri privatkundar, og kærunevndin viðger ikki klagur frá vinnukundum og parta- og smápartafeløgum.
Klagan skal viðvíkja eini ítøkiligari fíggjarligari trætu, har klagarin hevur vent sær til klaguábyrgdarhavara í sínum peningastovni, uttan ein nøktandi loysn er funnin.
Klagan og skriv til Peningastovnskærunevndina skulu vera orðað á donskum.
Klagurnar verða viðgjørdar sambært føroyskari lóg og rætti.
Meiri kunning fæst á heimasíðuni hjá Danska Peningastovnskærunevndini.


text:
Føgur orð, men eingin strategi!
Løgtingið skal í dag viðgera ein hóp av uttanríkispolitiskum málum eins og mál um altjóða innlendisarbeiði.
Málini eru millum onnur:
- Eygleiðarastøða fyri Útnorðurráðið í Arktiska Ráðnum– fyri at styrkja samstarvið landanna millum um arktisk mál og fremja støðuna hjá Útnorðurráðnum í sambandi við altjóða samstarv um viðurskifti í Arktis. Hendan umsókn um eygleiðarastøðu er vend í Kanada í 2015 og skal til USA at viðgerast í apríl í ár.
- Ráðstevna um geopolitisku støðuna hjá Útnorði. Miðeystur og Kina verða nevnd, eins og Russland. Flóttafólkastreymurin er eisini partur av geopolitiksu rembingunum og broytingunum, sum ynskta ráðstevnan skal varpa ljós á.
- Samstarv um at lokka fleiri ferðafólk til Norðanlond
- Felags politikk í Norðanlondum um flóttabørn, sum koma uttan foreldur/verja, um rættindi, útbúgving, mentanarfatan og málinnlæring.
- Skrivligan spurning frá undirritaðu um førleikamenning í fremmandamáli við vinnuligum, diplomatiskum, politiskum, útbúgvingarligum og mentanarligum endamáli.
Til hesi stóru evni krevjast greið mál – ein strategi - um hvussu vit kunnu tryggja førleikarnar í europeisku tungumálunum – enskt verður neyvan lykilin har aftaná Brexit! Greið mál fyri førleikar í Føroyum og føroyskum netverkum innan arabiskt, mandarin og russiskt eru sjálvsøgd, tá føgru orðini um uttanríkispolitisk áhugamál verða greinað! Og so sjálvandi eitt tilvit og ætlan fyri málini í teimum trimum londunum í Útnorði eins og hinum londunum í norðurlendska samstarvinum – og eigur móðurmál okkara at fáa allarstørsta ans!
Men eg má staðfesta, at Føroyar hava leingi havt og hava enn ein ússaligan akslayppandi mál- og útbúgvingarpolitikk, eina óætlan, sum als ikki stendur mát við føgru orðini um uttanríkispolitisk átøk – bæði frá Norðurlandaráðnum, Útnorðurráðnum og frá almennu Føroyum annars.
Enn einaferð kunnu vit staðfesta, at tað er niðri frá gólvinum og upp, at tingini henda í landi okkara – als ikki frá myndugleikunum sum ein miðvís ætlan. Meðan vit tosa gjøgnum dagin í dag, byrja tey bæði Jóhanna og Dávid sína ferð aftur til Kina – hesaferð til annan bý og annað universitet enn tann kinesiska býin og tað universitetið, har tey tóku sína BA útbúgving og síni grundskeið í høvuðsmálinum, mandarin, í hesum landi, sum øll tosa um at handla og samstarva við. Hesaferð fara tey til djúpari førleikamenning innan kinesiska málið við vinnu, diplomati, mentan og útbúgving fyri eyga.
Tey eru lokomotiv og vísa veg – men fer almenni myndugleikin við tokinum ella verða vit standandi á tokkaiini sum so ofta?
- Sum tá í sendistova varð latin uppi Moskva, Russlandi – uttan at nakað útbúgvingarligt ella málpolitiskt átak varð sett á stovn samstundis – ikki so frægt sum námsætlanin til russiskt sum fremmandamál er skrivað, hóast vit við ferð nærkast fimta ári við nýggjari miðnámsskúlaskipan, tíansheldur er nøkur ætlan at hóma um, at frálæran fer í gongd – hon sum fullkomiliga visjónsleyst steðgaði umleið ár 2002. Eins satspulja til teirra, sum ynskja at taka stig at førleikamenna seg til russiskt úti í heimi, kundi eisini verið svarið.
- Sum tá danskt nærmast varð avtikið sum lærugrein á miðnámi – men varð sett inn sum fremmandamál og vallærugrein í kapping við tey frammanundan skerdu veruligu fremmandamálini í Breytaskipanini, so at tey eta hvørt annað upp í tí lítla bólkinum, sum enn hevur skipanarligan møguleika at velja hesar málsligu vallærugreinir. Danska málið, sum Útnorðurráðið skrivar sínar tilráðingar á og sum hesi lond kanska ætla, at unga ættarliðið átti at brúkt m.a. í Útnorðursamstarvinum og so sjálvandi í norðurlanda samstarvinum í framtíðini...
- Sum tá týskt knappliga – uttan veruliga viðgerð og upplýsing - varð avtikið sum førleikagevandi atgongumerki til stóran part av miðnámstilboðnum og harvið gjøgnum bakdyrnar varð avtikið sum høgt raðfest lærugrein í framhaldsdeild Fólkaskúlans. Soleiðis at skjótt eru bert hendinga lærarar, sum hava prógv og venjing til at geva hesa frálæru. Hvussu sampakkar hetta t.d. við tað stóra talið av týskum ferðafólki í tí vaksandi føroysku ferðavinnuni?
- Sum tá Setrið verður viðgjørt – fysisku karmarnir, bygningar og staðseting – nú eisini á Skálafjørðinum – uttan at innihaldið verður tikið upp á tunguna. Fyri at ikki at tala um tað manglandi samanberingina við Háskóla Íslands, sum undirvísir og granskar í 16 fremmandamálum. Í Føroyum eru tað ár ímillum at vit framleiða ein týsktlærara til fólkaskúlan. Á granskingarstigi hava vit “bert” føroyskt mál – og ikki eingang føroyskt fyri útlendingar – hetta hóast føgur orð um integratiónsætlanir bæði frá landi og kommunum. Vita fólk ikki, at tað kann taka einans eitt ættarlið, til eitt sokallað tungumálsskifti kann fara fram? Hetta er væl kent á karibiskum oyggjum, har enska málið bara hevur tikið yvir, uttan at nakar gav tí gætur, meðan tíð enn var.
- Sum tá vit í 2017 enn ikki hava viðurkent teknmál sum móðurmál teirra deyvu og tunghoyrdu í Føroyum – á tann stóra skomm!
- Sum tá læknar við góðum førleikum í enskum og føroyskum máli ikki kunnu sleppa inn í turnus- og starvsskipanir, tí okkara málpolitikkur á økinum ikki samsvarar við læknamangul og rekruteringsmøguleikar.
Eg kundi nevnt nógv onnur dømi – vit kenna jú nýggju marknaðirnar, har Føroyar kunnu fáa størri samhandil: Kina, Suðurkorea, Japan, Russland o.o. – vit vita eisini væl um, hvar føroyskt eigur at verða styrkt, men eg velji at steðga her og heita á allar avvarðandi partar: landsstýri, vinnulivið, kommunur, løgtingið, útbúgivingarstovnar og onnur um at vit taka lógvatak og gera okkara málpolitiska heimaarbeiði!
Hanna Jensen, Framsókn